Netanyahu raih kemenangan dalam pilihan raya Israel

TEL AVIV, 11 April – Perdana Menteri Israel Benjamin Netanyahu berjaya meraih kemenangan dalam pilihan raya Israel yang berlangsung kelmarin sekaligus mengekalkan jawatannya untuk penggal kelima.

Keputusan selepas 97 peratus undi
dikira menyaksikan parti Likud pimpinannya dan sekutu berhaluan kanan meraih
majoriti dengan memperolehi 65 daripada 120 kerusi di Knesset,menewaskan
pesaingnya bekas ketua tentera Benny Gantz yang mengetuai Pakatan Biru dan
Putih.

Laporan agensi berita yang
dipetik Sinar Harian menyebutkan kemenangan Netanyahu, 69, yang disokong
presiden Amerika Syarikat (AS) Donald Trump menandakan konfrontasi berterusan
terutama melibatkan Gerakan Hamas di Gaza.

Ikrar menentang penubuhan negara
Palestin dan rampasan kuasa di Tebing Barat semestinya menjadi antara agenda
utama perdana menteri berkenaan selepas tindakan biadab AS mengiktiraf Bukit
Golan sebagai milik Israel.

Selain itu, Netanyahu juga
dilihat bakal menjadikan Iran dan Lubnan sebagai sasaran seterusnya untuk
mewujudkan konfrontasi baharu.

Terdahulu, Netanyahu mendakwa
tindakan AS mengklasifikasikan Kor Pengawal Revolusi Iran (IRGC) sebagai
pertubuhan pengganas adalah disebabkan pendapatnya yang diterima oleh Presiden
Trump.

Dalam pada itu Presiden Trump
melihat kemenangan Netanyahu sebagai peluang terbaik mencapai perdamaian dalam
konflik Palestin-Israel. – Agensi


ZAMRI ZAINAL ABIDIN DILANTIK CEO BAHARU YADIM

PUTRAJAYA: Pegawai Tugas-tugas Khas kepada Perdana Menteri, Zamri Zainal Abidin dilantik sebagai Ketua Pegawai Eksekutif Yayasan Dakwah Islamiah Malaysia (Yadim) yang baharu berkuat kuasa hari ini.

Yadim menerusi kenyataan hari ini memaklumkan pelantikan Zamri adalah bagi menggantikan Tuan Kamarul Arief Tuan Soh yang telah memegang jawatan itu sejak 2019.

Menurut Yadim, Zamri yang berkelulusan Universiti Al-Azhar berpengalaman luas dalam pentadbiran awam kerana pernah bertugas di beberapa agensi kerajaan sebelum ini.

Kenyataan itu memaklumkan, sebelum dilantik sebagai Pegawai Tugas-tugas Khas kepada Perdana Menteri, Zamri pernah menjawat jawatan Setiausaha Kanan kepada Exco Agama Islam di Pejabat Setiausaha Kerajaan Selangor dan Pegawai Khas Hal Ehwal Islam kepada mantan Timbalan Perdana Menteri Datuk Seri Dr Wan Azizah Wan Ismail.

“Beliau juga pernah memegang jawatan sebagai Penerbit Rancangan Kanan Radio Ikim.FM di Institut Kefahaman Islam Malaysia (IKIM),” menurut kenyataan itu.

Yadim berharap pengalaman Zamri dapat memacu yayasan itu selaku agensi peneraju gerakan dakwah bagi menjayakan peranan menyebar luas rahmah Islam selaras konsep Malaysia Madani.

Konsep Malaysia Madani diperkenalkan Perdana Menteri Datuk Seri Anwar Ibrahim pada 19 Jan lepas, diacu berteraskan enam rukun iaitu keMampanan, kesejAhteraan, Daya cipta, hormAt, keyakiNan dan Ihsan. –AlHijrah Online


TIADA SEKATAN BALIK KAMPUNG UNTUK SAMBUTAN AIDILADHA – ISMAIL SABRI

KUALA LUMPUR: Kerajaan hari ini mengumumkan tiada sekatan rentas negeri bagi sambutan Hari Raya Aidiladha pada Jumaat ini (31 Julai 2020).

Menteri Kanan (Keselamatan) Datuk Seri Ismail Sabri Yaakob berkata, orang ramai bebas untuk pulang ke kampung halaman masing-masing atau melakukan perjalanan rentas negeri, bagaimanapun perlu memastikan Prosedur Operasi Standard (SOP) Perintah Kawalan Pergerakan Pemulihan (PKPP) dipatuhi.

“Tidak ada sekatan perjalanan. Masih boleh balik kampung tapi patuhi SOP.

“Walaupun kerajaan benarkan balik kampung, tapi kita jaga kita. Kita pastikan diri kita dijaga dengan mematuhi SOP yang ditetapkan,” katanya pada sidang media PKPP di Kuala Lumpur hari ini.

Dalam pada itu Ismail Sabri turut memaklumkan, jumlah tetamu untuk jamuan makan di rumah ketika sambutan Aidiladha dihadkan kepada 20 orang sahaja. — AlHijrah Online / Zaim Zamani


HARGA PETROL NAIK 5 SEN

KUALA LUMPUR: Harga runcit petrol RON97 dan RON95 masing-masing naik lima sen berkuatkuasa 19 Disember hingga 25 Disember 2020.

Kenaikan itu diumumkan Kementerian Kewangan dalam satu kenyataan hari ini.

“Harga runcit petrol RON97 naik sebanyak 5 sen seliter iaitu daripada RM2.03 seliter kepada RM2.08 seliter.

“Harga runcit pertol RON95 naik sebanyak 5 sen seliter iaitu daripada RM1.73 seliter kepada RM1.78 seliter,” jelas Kementerian Kewangan.

Sementara itu harga runcit diesel turut naik iaitu sebanyak 3 sen seliter iaitu daripada RM1.93 seliter kepada RM1.96 seliter.

Kementeruan Kewangan memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. — AlHijrah Online


URUSAN KEDUTAAN DAN PEJABAT KONSULAT BERJALAN SEPERTI BIASA – SAIFUDIN

KUANTAN: Semua urusan pejabat Kedutaan Besar Malaysia di Beijing dan pejabat konsulat Malaysia di China berjalan seperti biasa serta tidak berlaku masalah kekurangan pegawai,  kata Menteri Luar, Datuk Saifuddin Abdullah.

Beliau berkata pegawai terlibat masih menjalankan tugas kerana setakat ini mereka yang dibawa pulang ke Malaysia ekoran penularan wabak COVID-19 di China hanya terdiri daripada pasangan atau tanggungan pegawai terlibat.

“Semuanya seperti biasa… duta dan konsul jeneral kita bekerja seperti biasa,”  katanya pada sidang media selepas menghadiri Majlis Permuafakatan Kementerian Pendidikan dan Polis Diraja Malaysia: Program Jom Ke Sekolah di Sekolah Menengah Kebangsaan (SMK) Sultanah Hajjah Kalsom, di sini, hari ini.

Dalam perkembangan lain, katanya, isteri perdana menteri, Tun Dr Siti Hasmah Mohd Ali dijangka akan mengetuai delegasi Malaysia ke sambutan ulang tahun ke 25 Persidangan Dunia Bagi Wanita dan Deklarasi Bejing dan Pelan Tindakan di New York, September ini.

Malaysia merupakan antara 189 negara menandatangani deklarasi tersebut pada 1995.

Saifuddin berkata Dr Siti Hasmah mengetuai delegasi wanita pada persidangan itu di Beijing pada 1995 yang menyaksikan Malaysia meraktifikasi penghapusan diskriminasi terhadap wanita. — BERNAMA


IPC tunduk pada Israel, lucut hak Malaysia anjur renang para

Presiden IPC, Andrew Parsons tunduk kepada Israel dan melucutkan hak Malaysia menjadi tuan rumah renang para

Jawatankuasa Paralimpik Antarabangsa (IPC) telah tunduk kepada desakan Israel dan melucutkan hak Malaysia untuk menganjurkan Kejohanan Renang Para Dunia 2019 selepas negara ini bertegas untuk tidak membenarkan atlet dari negara haram itu menyertainya.

“Semua kejohanan dunia mesti terbuka kepada semua atlet dan negara yang layak bagi bertanding dengan selamat dan bebas dari diskriminasi,” kata Presiden IPC Andrew Parsons dalam kenyataan selepas mesyuarat bersama lembaga pentadbir IPC di London.

Israel sebelum ini menggesa IPC menukar lokasi kejohanan, jika badan itu gagal memujuk Malaysia membatalkan larangan sebelum acara bermula.

Sukan renang para

Tanpa mengambil kira hak Malaysia untuk mengekalkan status tiada hubungan diplomatik dengan Israel, Parsons menuduh keputusan tegas negara ini adalah disebabkan politik.

“Apabila negara tuan rumah mengecualikan atlet dari negara tertentu atas sebab politik, jadi kami tiada alternatif untuk mencari tuan rumah baharu untuk kejohanan.”

Lebih kurang 600 perenang dari 60 negara dijangka berentap merebut 160 kejuaraan dalam kejohanan yang dijadual diadakan di Sarawak sebelum ini.

Parsons berkata apabila IPC menandatangani kontrak dengan Majlis Paralimpik Malaysia pada September 2017 untuk menganjurkan kejohanan itu, “Kami diberi jaminan semua atlet dan negara yang layak akan dibenarkan menyertai acara itu bersama jaminan keselamatan mereka”.

“Sejak itu, terdapat perubahan pucuk pimpinan politik, dan kerajaan baharu Malaysia mempunyai pendapat berbeza.

“Politik dan sukan tidak sehaluan dan kami kecewa atlet Israel tidak dibenarkan bertanding di Malaysia.”

Menteri Belia dan Sukan, Syed Saddiq Syed Abdul Rahman tegas mengutamakan kepentingan rakyat Palestin yang tertindas

Menteri Belia dan Sukan, Syed Saddiq Syed Abdul Rahman berkata Malaysia tidak akan berganjak dari keputusan untuk tidak menerima kemasukan atlet Israel.

“Jika menjadi tuan rumah kepada acara sukan antarabangsa lebih penting dari memperjuangkan hak saudara Palestin kita yang dibunuh, dicederakan dan diseksa oleh rejim Netanyahu, ia bermakna Malaysia telah hilang hala tuju moral,” katanya dalam satu kenyataan.

“Malaysia tidak akan berganjak dari keputusan kita atas dasar kemanusiaan dan belas kasihan bagi nasib Palestin. Tiada kompromi.”

Kejohanan yang juga merupakan kelayakan untuk Sukan Paralimpik Tokyo 2020 itu sebelum ini dijadualkan mengambil tempat di Kuching bermula 29 Julai hingga 4 Ogos.


MURID, GURU, KUMPULAN PELAKSANA DIBENAR PAKAI BAJU SUKAN SEMASA CUACA PANAS

PUTRAJAYA: Murid, guru dan anggota kumpulan pelaksana di semua institusi pendidikan bawah Kementerian Pendidikan (KPM) diberi kebenaran khas untuk memakai pakaian atau baju sukan yang sopan semasa cuaca panas bagi mengelakkan sebarang komplikasi kepada kesihatan.

KPM dalam kenyataan hari ini juga memaklumkan pemakaian tali leher  tidak diwajibkan bagi murid yang memakai pakaian seragam sekolah.

“Pihak sekolah diminta untuk sentiasa memantau keadaan cuaca dari semasa ke semasa supaya tindakan segera dapat diambil bagi menjamin kebajikan, kesihatan dan keselamatan murid, guru dan anggota kumpulan pelaksana,” katanya.

KPM berkata pihak kementerian sentiasa menitikberatkan penjagaan kebajikan, kesihatan dan keselamatan murid, guru dan anggota kumpulan pelaksana semasa menghadapi cuaca panas dan kering berpanjangan yang sedang melanda negara.

“Fenomena ini merupakan keragaman iklim yang berlaku secara tidak tetap. Keadaan cuaca panas boleh mencetuskan gelombang haba yang memudaratkan kesihatan,” kata KPM.

Melalui surat siaran Garis Panduan Penutupan Institusi Pendidikan bawah KPM Semasa Cuaca Panas bertarikh 28 April 2023 yang dikeluarkan sebelum ini, pentadbir dibenarkan menutup sekolah jika cuaca panas berada pada tahap amaran dua dengan suhu tertinggi melebihi 37 darjah Celsius selama tiga hari berturut-turut.

Menerusi garis panduan yang berkuat kuasa serta-merta itu, institusi pendidikan di bawah KPM termasuk sekolah dibenarkan ditutup jika kawasan mereka diisytiharkan ‘heatwave’ (gelombang haba) oleh Jabatan Meteorologi (METMalaysia).

Menurut garis panduan itu, semua aktiviti luar yang melibatkan murid, guru dan pensyarah perlu dihentikan jika status suhu harian bagi cuaca panas berada pada tahap amaran pertama dengan suhu tertinggi melebihi 35 hingga 37 darjah Celsius untuk tiga hari berturut-turut.

Antara contoh aktiviti luar yang tidak sesuai dilaksanakan pada tahap suhu amaran pertama adalah merentas desa, perkhemahan, kawad, sukan dan permainan di luar bangunan serta pertanian. — AlHijrah Online


ZAMRI MANTOP MENANG DI SUNGAI BURONG

KUALA LUMPUR: Calon Perikatan Nasional, Dr Mohd Zamri Mohd Zainuldin memenangi kerusi DUN Sungai Burong (N08) sebentar tadi.

Beliau berjaya memperoleh sebanyak 15,447 undi, mengalahkan calon BN, Mohamad Khir Ramli (8,605 undi), dengan majoriti 6,842 undi.–AlHijrah Online

MENYUSUL LANJUT


MYVI REMPUH KEDAI RUNCIT AKIBAT ELAK HAIWAN

SEGAMAT: Seorang pemandu dan seorang penumpang terlibat kemalangan selepas Perodua Myvi yang mereka naiki hilang kawalan lalu merempuh sebuah kedai runcit di Kilometer 1 Jalan Segamat- Muar di sini, petang semalam.

Ketua Polis Daerah Segamat, Superintendan Ahmad Zamry Marinsah berkata kemalangan jam 6.15 petang itu dipercayai berpunca apabila pemandu ingin mengelak haiwan yang melintas.

“Keadaan itu mengakibatkan kereta tersebut melanggar tebing rumput bahu jalan lalu terbabas ke arah sebuah kedai dan melanggar tiang anjung bumbung serta bahagian rak simen di depan kedai.

“Pemandu lelaki berumur 25 tahun dan penumpang wanita berumur 22 tahun itu tidak mengalami kecederaan,” katanya dalam kenyataan hari ini.

Kedua-dua mereka dalam perjalanan dari Muar ke Segamat.

Sementara itu pemilik kedai runcit juga tidak mengalami kecederaan kerana berada di belakang premis dan ketika kejadian tiada pelanggan.

Kes disiasat mengikut Peraturan 10 Kaedah-kaedah Lalu Lintas Jalan 1959 (Peraturan 10 LN 166/59). — AlHijrah Online


Sistem tiket bersepadu banteras ulat tiket

Penumpang kini tidak perlu pergi ke kaunter syarikat bas tertentu untuk membeli tiket bas ke mana-mana.

Malah, mereka hanya perlu pergi ke kaunter tiker bersepadu dan boleh membeli tiket bas ke mana-mana saja di kaunter tersebut.

Buat masa ini, sistem tersebut diguna pakai di Terminal Bersepadu Selatan dan akan diguna pakai di terminal-terminal lain pada masa akan datang.

Menurut Menteri Pengangkutan, Anthony Loke Siew Fook, sistem ini berupaya membanteras gejala ulat tiket yang merugikan penumpang, terutamanya golongan B40 yang paling banyak menggunakan perkhidmatan pengangkutan itu.

“Dengan sistem ini, tidak ada ruang untuk ulat tiket membeli tiket dan menjual kepada orang lain dengan harga lebih mahal. Ini jaminan yang diberikan oleh pengurusan (TBS) kepada saya”.

Jelasnya, ulat tiket akan mengambil kesempatan pada musim perayaan yang mana permintaan pada perkhidmatan bas sangat tinggi pada ketika itu untuk mengaut keuntungan.

Selain itu, pembelian tiket bas dalam talian juga dapat mengelakkan penumpang daripada ditipu ulat tiket.

Pembelian dalam talian katanya, lebih selamat dan menjimatkan masa dan tenaga penumpang daripada datang ke TBS semata-mata untuk membeli tiket.

Buat masa ini, penguatkuasaan akan terus dijalankan bagi membanteras ulat tiket di terminal-terminal bas lain yang tidak menggunakan sistem tiket bersepadu ini.


FORUM PERDANA EHWAL ISLAM SEMPENA PELANCARAN BULAN KEBANGSAAN SABTU INI

IPOH: Orang ramai dijemput menghadiri Forum Perdana Ehwal Islam bertajuk “Legasi Merdeka” bersempena dengan Majlis Pelancaran Bulan Kebangsaan dan Kibar Jalur Gemilang 2023 di Bulatan Sultan Azlan Shah, Meru Raya di sini, Sabtu ini.

Jabatan Penerangan Negeri Perak hari ini memaklumkan program anjuran bersama pihaknya dengan Jabatan Kemajuan Islam Malaysia, Jabatan Agama Islam Perak, Jabatan Mufti negeri, RTM dan Bank Islam itu akan bermula pada pukul 9 malam.

Antara panel jemputan yang akan hadir ialah Presiden dan Naib Canselor Universiti Selangor (UNISEL) Prof Datuk Dr Mohammad Redzuan Othman, Presiden Teras Pengupayaan Melayu (TERAS) Mohd Azmi Abdul Hamid dan pendakwah Ustaz Harryanto Rizal Rokman bersama moderator Ustaz Hariri Daud.

Pelbagai program menarik akan disajikan kepada rakyat sempena pelancaran Bulan Kebangsaan dan Kibar Jalur Gemilang di Bulatan Sultan Azlan Shah, Meru Raya pada 16 Julai ini, diikuti Sambutan Hari Kebangsaan pada 31 Ogos di Dataran Putrajaya manakala Sambutan Hari Malaysia pada 16 Sept berlangsung di Kuching, Sarawak.

Selain itu, antara program yang akan dilaksanakan ialah 6,600 Langkah Perpaduan, Majlis Pelancaran Bulan Kebangsaan dan Kibar Jalur Gemilang 2023 dan Pelepasan Konvoi Kembara Merdeka Jalur Gemilang (KMJG 2023). — AlHijrah Online


USAHAWAN KOSMETIK DAN RAKAN DIREMAN TIGA HARI

BANDAR BARU BANGI: Seorang usahawan kosmetik dan rakannya ditahan reman selama tiga hari bagi membantu siasatan dakwaan membuat komunikasi lucah dan amang seksual terhadap kanak-kanak di bawah umur dalam satu siaran secara langsung menerusi aplikasi media sosial.

Perintah reman dikeluarkan Hakim Effandi Nazila Abdullah yang bertindak sebagai Majistret selepas membenarkan permohonan polis untuk menahan reman suspek bermula Jumaat sehingga 13 Jun.

Peguam yang mewakili kedua-dua suspek, Nursyafiqah Zamani berkata anak guamnya disiasat mengikut Seksyen 12 dan 15 (a) Akta Kesalahan Seksual Terhadap Kanak-Kanak 2017.

Jika sabit kesalahan suspek berdepan hukuman penjara tidak lebih lima tahun dan sebat.

Sebelum ini seorang pensyarah membuat laporan polis terhadap seorang usahawan kosmetik selepas mendapati sesi siaran langsung Instagram usahawan itu dikatakan berbaur lucah.

Suspek dan rakannya dilapor berpakaian tidak senonoh dan membuat adegan panas ketika sesi ‘live’ di akaun Instagram mereka yang turut disertai dua kanak-kanak lelaki. — AlHijrah Online


SUNTIKAN JARUM BERBEZA CEGAH PENCEMARAN SILANG – KKM

KUALA LUMPUR: Kementerian Kesihatan (KKM) menjelaskan penggunaan dua jenis jarum suntikan yang berbeza adalah mengikut keperluan ketika prosedur suntikan termasuk proses vaksinasi.

KKM juga memaklumkan jarum yang lebih besar berwarna biru tersebut digunakan untuk menyedut cecair dari botol bagi memastikan pengambilan cecair lancar.

“Bagi jarum bersaiz lebih kecil (merah atau jingga) adalah untuk inokulasi bagi mengurangkan rasa sakit dan lebam,” katanya dalam kenyataan hari ini.

Mengulas lanjut, KKM turut menekankan bahawa jarum yang berbeza diperlukan bagi mencegah pencemaran silang antara pesakit.

“Yang penting, vaksin yang diambil dari botol dan diberikan kepada pesakit tidak berubah,” tambahnya.

Semalam, kecoh di media sosial warga net membahaskan perkara tersebut sewaktu Perdana Menteri Tan Sri Muhyiddin Yassin menerima suntikan vaksin COVID-19.

Antara kenyataan yang dikeluarkan adalah beliau tidak disuntik vaksin sebaliknya cecair lain kerana terdapat pertukaran jarum yang berbeza daripada biru ke jingga semasa proses suntikan berlaku.—AlHijrah Online


SEMUA JAJAHAN DI KELANTAN BERISIKO BANJIR

JELI : Kesemua 10 jajahan di Kelantan berisiko dilanda banjir, kata Ketua Polis Kelantan, Datuk Hasanuddin Hassan.

Beliau berkata, justeru polis mengambil langkah berjaga-jaga sejak Julai lepas dengan mengadakan pelbagai latihan termasuklah menyelamat dan pengendalian logistik.

“Tiada kawasan khusus (dilanda banjir). Semua kawasan di negeri ini harus dianggap berisiko banjir dan semua anggota perlu bersedia dari aspek mental dan fizikal.

“Justeru, cuti kira-kira 3,000 pegawai dan anggota akan dibekukan (jika perlu),” katanya pada sidang akhbar berkaitan rampasan dadah di Ibu Pejabat Polis Daerah (IPD) Jeli di sini hari ini.

Media sebelum ini melaporkan negeri-negeri di pantai timur dijangka mengalami empat hingga enam episod hujan lebat bermula awal November hingga Januari depan berikutan kedatangan monsun Timur Laut yang sering mengakibatkan banjir.

Beliau turut meminta masyarakat melakukan persiapan awal untuk berpindah bagi mengelak kesukaran agensi keselamatan memberikan bantuan.

“Begitu juga warga emas yang tinggal seorang diri, seboleh-bolehnya berpindah ke rumah ahli keluarga yang lain bagi mengelak kejadian yang tidak diingini berlaku,” katanya.

Sementara itu, Hasanuddin berkata, pihaknya menahan seorang peniaga habuk kayu berusia 47 tahun bersama 1,800 biji pil yaba bernilai RM18,090 dalam satu serbuan di Kampung Batu Melintang, Jeli pada jam 3 pagi semalam.

“Kesemua pil itu disembunyikan di dalam sebuah kereta yang berada di kawasan rumah terbabit dan siasatan awal mendapati pil berkenaan diperoleh dari Tanah Merah untuk diedarkan di sekitar Jeli.

“Suspek yang mempunyai dua rekod lampau berkaitan dadah dan positif methamphetamine direman selama tujuh hari bermula semalam sehingga 3 November depan untuk disiasat di bawah Seksyen 39(b) Akta Dadah Berbahaya 1952,” katanya. — BERNAMA


KERAJAAN SUKAR TAMPUNG KEPERLUAN JIKA KES SEMAKIN MENINGKAT

KOTA BHARU: Kerajaan mengakui sukar untuk menampung keperluan pesakit di hospital sekiranya kes positif COVID-19 mencecah lebih 5,000 kes sehari.

Menteri Kanan (Keselamatan) Datuk Seri Ismail Sabri Yaakob berkata, kerajaan berusaha sedaya upaya untuk mengelak kes meningkat sehingga ke tahap itu.

“Ada kebimbangan dari segi katil, takut tidak mencukupi, setakat hari ini boleh kita tampung lagi walaupun kes dah mencecah 2,000 atau 3,000 lebih.

“Tapi kalau 5,000 atau 8,000 sehari memang agak sukar untuk tampung keperluan tersebut walaupun kita belum sampai ke tahap itu”, katanya dalam sidang media selepas majlis penyerahan barang bantuan kepada mangsa banjir di Kelantan di Kem Pengkalan Chepa, Kota Bharu, siang tadi.

Beliau menyeru agar semua dapat mematuhi prosedur operasi standard (SOP) pencegahan wabak tersebut bagi membantu kerajaan untuk memastikan penularan pandemik itu dapat diputuskan.

“Kalau semua rakyat bekerjasama untuk membantu kerajaan dengan mematuhi setiap SOP yang dikeluarkan, Insyaallah kita mampu untuk melandaikan dari segi graf jangkitan COVID-19,” ujarnya.

Dalam masa yang sama, Ismail Sabri turut mengingatkan masyarakat supaya tidak terpengaruh dengan sebarang khabar angin di media sosial kononnya terdapat sekatan jalan raya yang dilakukan pihak polis mulai malam tadi.

Menurutnya, sebelum sebarang keputusan dibuat kerajaan akan mengambil kira semua aspek dari segi kesihatan dan pada masa sama keperluan ekonomi rakyat.—AlHijrah Online


BANJIR: BOMBA TUMPU ENAM NEGERI

SHAH ALAM: Jabatan Bomba dan Penyelamat Malaysia (JBPM) menumpukan enam negeri berisiko banjir sepanjang musim tengkujuh nanti dengan usaha turut diselaras dalam memberdayakan masyarakat tempatan bagi menghadapi bencana itu.

Ketua Pengarah JBPM Datuk Seri Mohammad Hamdan Wahid berkata negeri tersebut adalah Selangor, Kedah, Sabah dan Sarawak serta dua negeri di pantai timur dengan kesiapsiagaan turut meliputi program memperkasa komuniti untuk menjadi sebagai ‘penggerak balas pertama’ terhadap bencana itu.

“Melalui program bomba komuniti, ada kawasan tertentu yang dibekalkan dengan peralatan asas seperti bot, personal flotation device (PFD) dan pelbagai jenis latihan menyelamat,” katanya kepada media selepas menyempurnakan Majlis Pentauliahan Briged Bomba Politeknik Malaysia di sini hari ini.

Katanya penglibatan masyarakat tempatan dalam bencana seperti itu amat penting selain turut membantu anggota penyelamat bagi melihat ketinggian paras air banjir serta memberi amaran awal kepada orang sekeliling.

“Dalam keadaan cuaca tidak menentu ini, kami telah menggerakkan sumber manusia dan logistik ke pangkalan hadapan di kawasan hotspot. Jadi apabila dapat maklumat daripada orang tempatan kami akan terus hantar pasukan untuk melihat sama ada paras aras air itu memerlukan bantuan segera,” katanya.

Pada masa yang sama, Mohammad Hamdan berkata lebih 200 anggota bomba baharu telah ditempatkan bagi mengisi jawatan yang kosong di balai-balai di seluruh negara termasuk di enam balai yang baharu siap.

“Kami tidak melakukan pengambilan baharu selama tiga tahun kerana pandemik COVID-19 dan secara purata antara 200 ke 400 anggota akan berpencen dalam masa setahun. Sebab itu pada penghujung 2021 kami dapat kelulusan daripada Jabatan Perkhidmatan Awam untuk membuat pengambilan.

“Program latihan selama empat bulan setengah telah dibuat di dalam akademi bagi mengawal penularan COVID-19 dan insya-Allah 760 anggota bomba lagi akan ditauliahkan pada 8 Ogos nanti menjadikan jumlah keseluruhan seramai 1,000 anggota baharu akan mengisi perjawatan yang kosong di JBPM,” katanya.–AlHijrah Online


PRN: GOLONGAN MUDA RAI DEMOKRASI, TUNAI TANGGUNGJAWAB SEBAGAI PENGUNDI

KUALA LUMPUR:  Golongan muda yang merupakan penyumbang terbesar dalam Pilihan Raya Negeri (PRN) di enam negeri hari ini terus menyuburkan amalan demokrasi dengan menjalankan tanggungjawab mereka untuk mengundi.

Lebih separuh daripada 9.67 juta pengundi pada PRN di Kedah, Pulau Pinang, Kelantan, Terengganu, Negeri Sembilan dan Selangor melibatkan belia di bawah umur 39 tahun dengan 661,905 pengundi berusia antara 18-20 tahun, 2.16 juta (21-29) dan sebanyak 2.16 juta (30-39).

Bagai ikan pulang ke lubuk, pengundi muda NEGERI SEMBILAN tidak melepaskan peluang untuk pulang ke kampung halaman bagi menunaikan tanggungjawab mengundi.

Seorang eksekutif jualan Hu Pei Her, 26, yang bekerja di Kuala Lumpur ketika ditemui di pusat pengundian Sekolah Jenis Kebangsaan Cina (SJKC) Sin Hua berkata beliau pulang sehari awal sebelum hari pengundian bagi memilih wakil rakyat kawasan Dewan Undangan Negeri (DUN) Mambau.

“Ini kali kedua saya mengundi, dan ini saya anggap sebagai tanggungjawab sebagai warganegara yang perlu saya laksanakan,” katanya ketika ditemui Bernama di pekarangan sekolah berkenaan.

Pelajar Universiti Tenaga Nasional (UNITEN) Wong Chin Yeow, 22, pula menaiki kereta api untuk pulang ke Seremban pagi ini bagi mengelak kesesakan lalu lintas untuk mengundi bagi kerusi DUN sama.

Chin Yeow yang ditemani adiknya, Wong Wei Shin, 19, berkata generasi muda perlu memandang serius tanggungjawab sebagai pengundi dalam menentukan masa depan rakyat dengan memilih pemimpin yang mempunyai visi jelas dan komited mengenai pembangunan negara.

Seorang lagi pelajar, Chong Chin Yong, 23, berkata dia berasa seronok dapat memilih pemimpin bagi mewakili suaranya di peringkat negeri.

Tinjauan Bernama di pusat pengundian SJKC Sin Hua turut mendapati keadaan tenang dan proses pengundian berjalan dengan lancar selain kebanyakan pengundi hadir memakai topeng muka serta mematuhi arahan yang ditetapkan Suruhanjaya Pilihan Raya (SPR).

Di Kota Bharu, KELANTAN, semangat untuk melihat perubahan khususnya di negeri itu selain cakna dengan situasi politik semasa membuatkan pengundi muda di negeri ini tidak melepaskan peluang untuk keluar menunaikan tanggungjawab mereka pada PRN kali ini.

Penuntut Politeknik Kota Bharu di Kok Lanas Muhammad Mirza Shahmi Sazami, 20, berkata undi golongan muda memberi pengaruh sangat penting dalam menentukan arah kepimpinan pentadbiran negeri yang bakal diberi mandat untuk memerintah dalam tempoh lima tahun akan datang.

“Walaupun ini kali kedua saya keluar mengundi, saya masih teruja memandangkan perlu membuat pilihan tepat untuk memilih wakil rakyat yang bertanggungjawab bagi tempoh lima tahun akan datang.

“Saya berharap keputusan PRN pada hari ini berpihak kepada pemimpin yang sewajarnya sekali gus dapat memberi keadilan kepada rakyat selain perubahan dari sudut ekonomi khususnya di Kelantan,” katanya kepada pemberita di Sekolah Kebangsaan Islah di sini hari ini.

Penuntut Universiti Teknologi Mara (UiTM) Machang Nur Miza Shuhada Sazami, 19, yang ditemui di pusat pengundian sama berharap golongan belia tidak melepaskan peluang mengundi pada hari ini.

“Orang muda perlu mengundi demi masa depan yang lebih baik. Anggaplah mengundi ini sebagai tanggungjawab kita sebagai seorang rakyat untuk mengubah keadaan politik termasuk kebajikan rakyat ke arah yang lebih baik,” katanya.–AlHijrah Online


PRN SELANGOR: LELAKI SINDROM DOWN TERUJA KELUAR MENGUNDI

SEKINCHAN: Meskipun kurang upaya, seorang lelaki sindrom Down teruja dan gembira kerana dapat menunaikan tanggungjawab sebagai pengundi bagi kawasan Dewan Undangan Negeri (DUN) Sekinchan pada Pilihan Raya Negeri (PRN) Selangor hari ini.

Lim Wei Hoong, 33, mengundi di Sekolah Menengah Jenis Kebangsaan Yoke Kuan, di sini pada 9 pagi bersama-sama dua adik perempuannya.

“Saya sangat happy (gembira),” katanya yang ditemui Bernama di pusat mengundi berkenaan.

Seorang daripada adik perempuan Wei Hoong yang hanya mahu dikenali sebagai Lim berkata ini merupakan kali kedua abangnya mengundi.

“Dari semalam lagi dia (Wei Hoong) sudah bertanya mengundi di mana dan pukul berapa mahu pergi mengundi. Hari ini dia bangun sangat awal.

“Kami tidak mengajarnya cara mengundi kerana dia memang tahu bagaimana caranya. Dia juga mempunyai calon pilihannya sendiri,” katanya.

Pada PRN hari ini, kerusi DUN Sekinchan menyaksikan saingan satu lawan satu antara penyandangnya Ng Suee Lim daripada Pakatan Harapan dan Datuk Goh Gaik Meng daripada Perikatan Nasional.

Sementara itu di KUALA TERENGGANU, seorang lagi pengundi sindrom Down, Rubee Nur Amirah Ahmad, 30, turut bersemangat menunaikan tanggungjawab memilih wakil rakyat bagi kerusi Dewan Undangan Negeri (DUN) Wakaf Mempelam dan Parlimen Kuala Terengganu.

“Seronok. Saya tak sabar nak tunjuk jari berdakwat kepada cikgu di sekolah,” katanya kepada Bernama di pusat mengundi Sekolah Kebangsaan Pusat Cabang Tiga.

Ibunya, Rabiah Ismail, 60, berkata walaupun Rubee Nur Amirah yang mesra dipanggil Kak Mi tidak memahami proses mengundi dan sistem pilihan raya, dia teruja untuk bersiap awal pagi tadi.

“Kami galakkan Kak Mi (mengundi), tidak kisah sama ada dia orang kurang upaya atau tidak kerana satu undi itu penting untuk masa depan negeri dan negara.

“Ini kali kedua Kak Mi mengundi, yang pertama pada Pilihan Raya Umum ke-14 lepas,” kata Rabiah dan menambah anaknya mengundi di saluran satu.

Pada PRN Terengganu, kerusi DUN Wakaf Mempelam menyaksikan pertembungan satu lawan satu antara penyandang Wan Sukairi Wan Abdullah daripada PAS dan Wan Muhamad Haikal Wan Ghazali daripada PKR.

Bagi PRK Parlimen Kuala Terengganu, Datuk Ahmad Amzad Hashim daripada PAS menentang Azan Ismail (PKR) selepas Mahkamah Pilihan Raya Terengganu membatalkan kemenangannya pada Pilihan Raya Umum ke-15 atas dakwaan wujud elemen rasuah sewaktu berkempen. –AlHijrah Online


BARU TIGA HARI BERSALIN, WANITA GIGIH BONCENG MOTOSIKAL UNTUK MENGUNDI

GUA MUSANG: Seorang ibu muda yang baru tiga hari bersalin sanggup membonceng motosikal sambil menggendong bayi lelakinya demi menunaikan tanggungjawab sebagai pengundi pada Pilihan Raya Umum ke-15 (PRU15) hari ini.

Aleh Jasin, 20, masyarakat Orang Asli suku Temiar ini terpaksa menempuh perjalanan kira-kira 10 minit dari rumahnya di Kampung Langsat dengan menaiki motosikal yang ditunggang ibunya untuk sampai ke pusat mengundi Parlimen Gua Musang di Sekolah Kebangsaan (SK) Kuala Betis.

Wanita itu yang kali pertama mengundi teruja membawa Masnawi Fakri ke pusat mengundi walaupun perlu keluar rumah awal bagi memastikan keselesaan cahaya mata sulungnya itu.

“Saya perlu membawa bayi kerana dia menyusu badan dan tiada siapa yang boleh menjaganya di rumah.

“Untuk mengelakkan beratur panjang dan berpanas bersama anak, saya keluar rumah awal sebelum pukul 9 pagi tadi bersama ibu ke sini,” katanya ketika ditemui pemberita selepas selesai mengundi di SK Kuala Betis, di sini.

Sementara itu, Cerrioy Anuar, 21, dari Kampung Bawek berkata dia bersemangat menunggang motosikal sambil menggendong bayi lelakinya yang berusia tiga bulan, Biblee Amiru Irman ke pusat pengundian sama.

“Ini kali pertama saya mengundi, jadi saya cukup semangat dan saya keluar rumah pukul 8 pagi menunggang motosikal ke sini bersama bayi,” katanya.

Turut ditemui di pusat mengundi SK Kuala Betis, Norlaila Awang, 32, yang membawa bersama bayi lelakinya yang baru berusia 24 hari menjalankan tanggungjawab sebagai seorang daripada kira-kira 20 juta rakyat Malaysia yang layak mengundi pada pilihan raya umum kali ini.

Menurut Norlaila, dia terpaksa membawa Hafiiy Zafran Marzuki berikutan suaminya berada di Pahang untuk mengundi.

Walaupun masih berpantang, urusan mengundi berjalan lancar dengan bantuan petugas di pusat mengundi terutama laluan khas yang disediakan untuk golongan memerlukan, katanya.

“Seawal 8.15 pagi saya sudah selesai menjalankan tanggungjawab untuk PRU kali ini,” katanya yang tinggal di Kampung Lebur Jaya, Kuala Betis.

Dia yang mengundi buat kali ketiga turut menyeru semua rakyat yang berpeluang memilih wakil rakyat untuk keluar mengundi di saluran yang didaftarkan. —AlHijrah Online


SOP ISOLASI KONTAK RAPAT DIUMUM MINGGU DEPAN

KUALA LUMPUR: Prosedur operasi standard (SOP) berhubung perintah isolasi bagi individu yang menjadi kontak rapat kes positif COVID-19 akan diumumkan Kementerian Kesihatan (KKM) minggu hadapan.

Menteri Kesihatan Khairy Jamaluddin Abu Bakar berkata, SOP tersebut kini hanya diguna pakai untuk pekerja kesihatan terlebih dahulu sebelum dilaksanakan kepada orang awam.

Ia susulan pekeliling yang diedarkan kepada semua petugas kesihatan bertarikh 15 Februari lalu.

“Satu pekeliling sudah dikeluarkan Ketua Pengarah Kesihatan, Tan Sri Dr Noor Hisham Abdullah untuk pekerja kesihatan mengenai satu protokol baharu yang merujuk kepada mereka yang disahkan kontak rapat, kini tidak lagi perlu menjalani isolasi sekiranya tiada gejala.

“Sebaliknya, mereka hanya perlu membuat ujian saringan pada hari tertentu dan protokol sama akan kita laksanakan untuk orang ramai apabila tiba masanya,” katanya dalam sidang media, hari ini.

Jelas Khairy, keputusan tersebut dibuat susulan ramai pekerja kesihatan yang menjadi kontak rapat dan sekaligus mengganggu pengurusan jabatan serta ekonomi.

Tambahnya, selain hospital awam, hospital atau klinik swasta juga boleh mengikut pekeliling baharu yang akan dikeluarkan minggu hadapan.—AlHijrah Online


Penunjuk perasaan bertahan di sekitar pejabat Bawaslu

JAKARTA, 23 Mei – Kumpulan penunjuk perasaan dilaporkan masih berhimpun berhampiran Pejabat Badan Pengawas Pemilu (Bawaslu) di Jakarta dan pihak polis berada dalam keadaan siap siaga.

Tinjauan di lokasi pada jam 2.43
pagi (waktu tempatan) mendapati penunjuk perasaan bertumpu di sekitar Jalan
Wahid Hasyim, kira-kira 100 meter dari pejabat Bawaslu yang terletak di Jalan
MH Thamrin.

Difahamkan, penunjuk perasaan
bertindak membaling batu dan mercun ke arah petugas keselamatan menyebabkan gas
pemedih mata terpaksa dilepaskan bagi melerai ketegangan.

Sinar Harian yang memetik laporan
agensi berita menyebutkan rusuhan membantah keputusan rasmi pilihan raya
Indonesia yang diumumkan pada Selasa lalu kini memasuki hari ketiga.

Laporan setakat ini mengatakan
enam maut sementara beratus yang lain cedera ekoran rusuhan ganas tersebut.


DUA BERANAK MAUT KEMALANGAN MOTOSIKAL SELEPAS LANGGAR AYAM HUTAN

KOTA TINGGI: Dua beranak maut apabila motosikal yang dinaiki mereka melanggar seekor ayam hutan sebelum terbabas dan merempuh sebatang pokok di Kilometer 39.5, Jalan Kota Tinggi-Kluang, di sini, malam tadi.

Ketua Polis Daerah Kota Tinggi Supt Hussin Zamora berkata pihaknya menerima maklumat berhubung kejadian yang melibatkan motosikal jenis Yamaha MT-09 itu kira-kira pukul 8 malam.

Beliau berkata penunggang motosikal yang merupakan lelaki berusia 40 tahun itu dalam perjalanan dari Bandar Tenggara menghala ke Felda Penggeli Timur bersama anak lelakinya yang berumur sembilan tahun.

“Kemalangan dipercayai berlaku apabila motosikal ditunggangnya hilang kawalan akibat melanggar seekor ayam hutan yang secara tiba-tiba melintas jalan lalu terbabas ke kawasan rumput di bahu kiri jalan dan merempuh sebatang pokok.

“Akibat daripada kemalangan itu, kedua-dua mereka disahkan meninggal dunia di lokasi kejadian dan mayat mereka dibawa ke Hospital Kota Tinggi untuk bedah siasat,” katanya dalam kenyataan hari ini.

Beliau berkata siasatan diteruskan bagi memastikan punca kejadian sebenar di bawah Seksyen 41(1) Akta Pengangkutan Jalan 1987. –AlHijrah Online


ASEAN PERLU TUMPU EMPAT FAKTOR PACU POTENSI, KEJAYAAN AEC – NAZIR RAZAK

KUALA LUMPUR, 1 Jun – ASEAN mempunyai alasan kukuh untuk optimis terhadap masa depannya dengan syarat setiap kerajaannya menyedari kepentingan penyepaduan mereka bagi merealisasikan potensi masing-masing.
Sehubungan itu, Pengerusi CIMB Group Holdings, Datuk Seri Nazir Tun Abdul Razak, menggesa anggota ASEAN menumpukan empat faktor pemacu potensi besar gagasan berkenaan iaitu pelaksanaan di peringkat negara, penggunaan teknologi, pembaharuan global serta kepentingan geopolitik.

“Dari segi pelaksanaannya, setiap kerajaan (negara anggota ASEAN) perlu bijak untuk membuat pilihan pelaburan tepat dan di mana serta mempunyai infrastruktur yang sewajarnya,” katanya pada sesi interaksi di Forum Ekonomi Dunia Mengenai ASEAN, selama dua hari, bermula hari ini.

Nazir yang juga salah seorang ahli panelis sesi berkenaan, juga menyifatkan pendidikan sebagai aspek teras bagi mempertingkatkan pelaksanaan dalam kalangan kerajaan berkaitan.

“Faktor kedua adalah keperluan kita menerima dan mengamalkan revolusi teknologi berikutan kepentingannya mewujudkan usahawan dan pada masa sama membolehkan mereka saling bersaing,” katanya.

Mengulas faktor ketiga, beliau berkata negara-negara ASEAN juga perlu menumpukan usaha penstrukturan semula ekonomi rantau ini serta membuat perubahan yang pada akhirnya mengundang manfaat untuk blok perdagangan itu. Bagi faktor keempat, Nazir berkata, negara-negara anggota ASEAN juga memerlukan lonjakan geopolitik bagi pelaksanaan Komuniti Ekonomi ASEAN (AEC).

Malah, tegasnya, sebagaimana disenaraikan Pelan Tindakan Strategik AEC 2025, sektor swasta perlu memberikan lebih banyak komitmen bagi memastikan kejayaan rantau berkenaan.

Pelan Tindakan Strategik AEC 2025 yang diluluskan pemimpin ASEAN, antara lainnya menyenaraikan pendekatan hala tuju strategik bagi AEC bermula 2016-2025. Ia bertujuan mencapai wawasan mewujudkan AEC menjelang 2025 yang bersepadu, berdaya saing, inovatif dan dinamik dengan kerjasama mantap dari segi kesalinghubungan dan sektor, lebih berdaya tahan, inklusif, berpaksikan rakyat, komuniti berteraskan penduduk serta penyepaduan dengan ekonomi global.

BERNAMA


DAKWAH ORANG MEDIA

OLEH: NAMANZEE HARRIS

Kebelakangan ini, banyak pihak memberikan pandangan kritikal kepada program-program media terutama melibatkan program hiburan, drama dan lain-lainya. Kemuncak kemarahan adalah penganjuran anugerah-anugerah hiburan, yang pada pandangan sesetengah masyarakat dan agamawan, tidak peka dan mengundang bala di kala waktu pandemik.

Beberapa komentar tersebut, saya tahu, sangat memberikan kesan kepada rakan-rakan media yang kebanyakannya saya kenal secara peribadi. Keperibadian mereka, kefahaman mereka tentang sensitiviti umat Islam, serta kedekatan mereka kepada dakwah media jarang diperkatakan.

Namun, di sebalik pandangan sinis dan kritikan kepada kerjaya media dan seni sama ada penulisan, penerbitan mahupun bidang seni suara, mereka inilah yang bersama-sama menerbitkan program agama seperti Imam Muda, Pencetus Ummah serta Dai, sama-sama menulis dan mempromosikan kegiatan dakwah artis-artis dan ustaz-ustaz tersohor, dan mereka inilah jugalah yang ‘menapis’ begitu banyak isu-isu kurang enak yang tidak diumumkan dan dimukabukukan yang memerlukan kematangan karya demi kemaslahatan umum.

Jika diselak semua rangkaian saluran TV, kolum akhbar (online mahupun cetak), radio, begitu banyak program-program media dakwah yang diterbitkan kala ini, serta penulisan-penulisan berhemah dan membentuk sahsiah pada bulan ramadan, yang seharusnya dipuji dan diperakui pengisian halus dakwahnya.

Amatilah dan lihatlah dengan mata hati, dakwah media ini bukan bersifat secara langsung kadangkala, ada yang dibuat beserta lawak jenaka, ada yang ditulis secara bersahaja tetapi sangat menjaga adab bicara, ada yang fokusnya membicarakan kejayaan orang Islam melalui kerjayanya dan popularitinya, semua itu dakwah berlapikkan kerjaya belakang tabir, meja tulis, dan pengurusan media. Semua punya hasrat berdakwah, dakwah kami, dakwah cara media, yang sekali sekala dipuji, namun banyak kali juga dicerca.

Yang punya kerjaya asatizah, dakwah mereka dakwah jelas dan terang. Dakwah orang media, sangat halus imbangan antara kehendak dan keperluan. Jangan dirisaukan jika orang media yang beragama Islam yang menerbitkan dan menuliskan program hiburan dan drama, risaulah jika tiada air tangan dan karya orang Islam dalam program dan penulisan hiburan.

Iman tidak dapat dilihat, akal tidak dapat dinilai, orang media mempunyai nilai fikir dan iman yang mampu memberikan impak positif jika kita benar-benar melihat dari sudut dakwah yang bersifat kawalan hiburan yang bersempadanan.

Dakwah orang agama bersifat keilmuan, dakwah orang media bersifat kawalan hiburan yang tidak keterlaluan. Kedua-duanya sangat penting bagi menghadapi cabaran akhir zaman yang menjadi ujian paling besar umat Islam yang bersifat keduniaan dan selera materialistik.

Inginkah kita lihat anak-anak kita menonton program hiburan barat yang bersifat sangat terbuka, ditelanjangi mata atau mengizinkan anak kita menjamah hiburan terkawal terbitan orang Islam yang punya batas-batas aturan?

Jika kita dengan mudah membentak dan mengkritik program hiburan dan drama sebelumnya, di kala ini, dengan begitu banyak program dakwah yang diterbitkan, alangkah sejuknya hati mereka orang media jika dijentik dengan sokongan dan pelukan kata semangat daripada pemimpin-pemimpin rohani masyarakat agar takdir kerjaya yang dipilih mereka, menjadi platform dakwah, cara mereka, dakwah orang media.

Tahniah dan teruskan usaha dakwah media rakan-rakan di TV Alhijrah, Astro (Ria, Prima, Warna, Oasis, Ceria, Naura), Media Prima TV (TV3, NTV7, TV9), RTM 1, RTM2, Rangkaian Myfreeview, Berita Harian, Sinar Harian, Harian Metro, Utusan, dan juga yang bergerak secara OTT Nurflix, Siar dan lain-lainnya.

“Media adalah salah satu cabang Jihad masa kini”, Yusuf Al Qaradawi.

Namanzee

#andaiiniramadanterakhir

Penulis merupakan bekas Penerbit Eksekutif Imam Muda, Pencetus Ummah, Akademi Fantasia, Anugerah Era, Kilauan Emas, Gegarvaganza, Maharaja Lawak Mega, Drama-Drama Rantaian dan kini Ketua Pegawai Eksekutif TV AlHijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


Empat anggota polis terlibat kes pemerasan dikenal pasti

KUALA LUMPUR – Polis Kuala Lumpur telah mengenal pasti empat pegawai  dan anggotanya yang didakwa terlibat dalam kes pemerasan seorang lelaki  baru-baru ini.

Timbalan Ketua Polis Kuala Lumpur, Datuk Roslan Bek Ahmad mengesahkan telah menerima satu laporan polis berhubung kes tersebut yang melibatkan pegawai dan anggota dari Ibu Pejabat Polis Daerah (IPD)  Cheras pada 10 April lalu.

Beliau berkata, dalam kejadian itu,  lelaki berkenaan mendakwa telah ditahan oleh dua individu yang memperkenalkan diri sebagai anggota polis ketika dia sedang memandu kenderaannya berhampiran UCSI Taman Connaught pada 9 April lalu.

“Difahamkan anggota terlibat membuat pemeriksaan dan menjumpai dadah di dalam kereta pengadu namun pihak berkenaan menafikan tuduhan itu.

“Malah pengadu turut mendakwa ditumbuk di bahagian muka oleh anggota berkenaan,” katanya dalam satu kenyataan hari ini.

Mengulas  lanjut, Roslan berkata, lelaki terbabit kemudiannya di bawa ke Balai Polis Cheras dan dia mendakwa turut diberi dua pilihan sama ada mahu mengaku bersalah atau membayar wang tunai berjumlah RM500 untuk dibebaskan.

Beliau berkata, pengadu telah membayar wang tersebut dan dia kemudiannya dibebaskan oleh anggota terbabit.

“Polis Kuala Lumpur memandang serius dan tidak akan sesekali berkompromi  dengan sebarang bentuk salah laku oleh pegawai atau anggotanya.

“Siasatan diteruskan mengikut Standard Operating Procedure (SOP) yang
 ditetapkan dan menurut peruntukan undang-undang yang sedia ada,”
katanya.

Tambah beliau, kes disiasat mengikut Seksyen 384 Kanun  Keseksaan (Pemerasan) dan Seksyen 323 Kanun Keseksaan (Mendatangkan Cedera).

Dalam pada itu, orang ramai yang mempunyai sebarang  maklumat berhubung kes ini boleh berhubung terus dengan ASP Lee Chen Shim (Pegawai Penyiasat Kanan) di talian 016-713 2740, ASP Mohd Hafizee  Ismail (Pegawai Penyiasat) di talian 013-358 7571, Hotline Polis Kuala  Lumpur di talian 03-2115 9999 atau mana-mana balai polis yang  berdekatan. – SINAR ONLINE


KEMATIAN DICEMBURUI, PESARA TENTERA MENINGGAL DUNIA DALAM SOLAT

SUNGAI BULOH: Seorang pesara Tentera Udara Diraja Malaysia (TUDM) meninggal dunia semasa menunaikan solat Isyak berjemaah di Masjid An Nur, Saujana Utama, di sini pada Isnin malam.

Difahamkan Allahyarham Yusri Taib, 51 tahun, sempat melafazkan kalimah ‘Allah’ sebelum rebah semasa dalam rakaat pertama solat Isyak dan disahkan meninggal dunia di dalam masjid tersebut.

Dalam satu hantaran seorang pendakwah di Facebook, Pahrol Mohamad Juoi yang turut berada semasa kejadian memaklumkan, jemaah masjid terus kepada mangsa selepas selesai solat dan memberi pertolongan cemas.

“Beliau tidak sedarkan diri. Tangan dan tubuhnya longlai sekali. Ketika doktor menekan dadanya berkali-kali untuk membantu proses bernafas, beliau terus lemah.

“Setelah tubuhnya yang tidak berdaya diusung ke belakang, doa tahlil serta solat Tarawih diteruskan. Usai solat Tarawih dengan diikuti solat witir, pengumuman dibuat yang mengatakan ahli jemaah telah pun meninggal dunia,” katanya.

Ujar Pahrol, pemergian Allahyarham sangat dicemburui kerana meninggal dunia di dalam masjid, semasa di dalam solat selain berada di dalam bulan Ramadan.

Sementara itu, isterinya Safaridah Mat Jonet, 52, mengetahui pemergian suaminya selepas beberapa jemaah datang ke rumahnya.

Menurutnya, dia berjumpa buat kali terakhir dengan suaminya semasa Allahyarham bersiap untuk masjid.

“Allahyarham rajin melaksanakan ibadah dan amat menjaga solat sementara kerap hadir ke masjid.

“Arwah seorang yang tidak melengahkan solat dan biasanya ke masjid setiap kali solat Subuh dan Maghrib, manakala mengerjakan solat sunat tarawih sepanjang Ramadan ini,” katanya seperti dilapor Sinar Harian.—AlHijrah Online


Brunei dibuli pertahan kedaulatan

BERBAGAI tekanan dikenakan terhadap
Sultan Hassanal Bolkiah sejak baginda mengistiharkan negara Brunei Darussalam akan
melaksanakan perundangan Islam pada 2013. Tekanan tersebut mencapai kemuncaknya
awal April lepas apabila perundangan tersebut dilaksana sepenuhnya yang
melibatkan beberapa kod penal jenayah. Pelaksanaan terkini melibatkan kes
jenayah zina, homoseksual, rompak dan rogol.

Bukannya satu perkara yang luar
biasa apabila sebuah negara melaksanakan perundangan Islam kerana kebanyakan
negara di Timur Tengah mempunyai perundangan seumpama. Namun kes Brunei
mendapat perhatian khusus kerana ia merupakan negara Asia Tenggara pertama yang
melaksanakan sistem perundangan yang telah lama berfungsi di beberapa negara
Islam.

Sebagai sebuah negara kecil,
baginda Sultan akur Brunei sentiasa akan terdedah dengan kecaman dan juga
ugutan dari awal lagi apabila masyarakat global mendapat tahu hasrat Brunei
enam tahun lepas. Telahan baginda menjadi kenyataan dan tidak memeranjatkan
apabila tekanan dan ugutan datang secara bertubi-tubi dari berbagai kelompok
termasuk dari komuniti diplomatik, aktivis dan juga perniagaan.

Aktivis Hollywood seperti Ellen
Degeneres, Elton John dan George Clooney begitu hebat dengan kempen mereka
untuk memboikot apa saja yang berkait dengan Brunei dengan menggunakan alasan pelanggaran
hak asasi manusia.

University of Aberdeen juga
memprotes tindakan Brunei dengan menarik balik anugerah ijazah kehormat yang dikurniakan
kepada Sultan Brunei pada 1995.

Minggu lepas kerajaan Brunei
mengutus surat kepada Kesatuan Eropah (EU) demi memperjelaskan dalil pelaksanaan
perundangan Islam terutama sekali yang melibatkan jenayah zina dan homoseksual.
Penjelasan tersebut dilakukan ekoran tindakan Parlimen Eropah yang akan
mengusulkan resolusi mencemuh Brunei kerana mengenakan hukuman terhadap dua
jenayah berkaitan homoseksualiti yang dianggap oleh ahli parlimen EU sebagai
tidak berperi kemanusiaan.

Cemuhan itu tidak terhenti setakat
resolusi sahaja kerana beberapa ahli parlimen turut menggesa EU mengenakan larangan
visa dan pembekuan aset milik kerajaan seperti beberapa hotel milik Agensi
Pelaburan Brunei iaitu antaranya The Dorchester, London dan Hôtel Plaza
Athénée, Paris.

Strategi tekanan yang diamalkan
adalah serupa sebagaimana masyarakat antarabangsa cuba memaksa kerajaan Myanmar
menghentikan kekejaman terhadap Rohingya, iaitu dengan memberi tekanan dan
mencemuh Aung San Suu Kyi kerana sasaran itu dianggap sebagai sasaran mudah.

Sebab itu berbagai tekanan
dikenakan terhadap Sultan Brunei dengan cubaan memberi gambaran betapa kejamnya
baginda yang sanggup merejam pelaku zina dan homoseksual dengan batu sehingga
mati.

Begitu jua dengan mana-mana negara
atau pemimpin yang menyokong perundangan Islam amalan Brunei terutama sekali
negara jiran seperti Malaysia atau Indonesia akan turut dikecam sebagai kaedah
untuk menakut-nakutkan pihak yang berniat menyokong Brunei.

Tetapi sehingga kini Brunei tetap
bertegas melaksanakan apa yang telah dirancang sejak 2013 lagi kerana kecaman,
ugutan dan bantahan diterima dengan hati terbuka bukan sahaja oleh pemerintah
tetapi juga rakyat Brunei. Malah bagi rakyat negara jiran tidak menjadi isu
yang besar dalam pelaksanaan hukum Islam di Brunei.

Jika diambil iktibar ketika wilayah
Acheh, Indonesia mula memperkenalkan perundangan Islam pada 2015, kecaman dari
masyarakat antarabangsa juga turut diterima wilayah yang baharu sahaja melepasi
era pemberontakan ketika itu.

Tetapi setelah empat tahun pelaksanaannya,
bukan sahaja rakyat Acheh dapat menerima kehadiran perundangan sedemikian rupa,
malah masyarakat antarabangsa juga turut akur dengan kehendak penduduk wilayah
tersebut.

Tidak keterlaluan jika ditakrifkan
tentangan terhadap pelaksanaan hukum Islam di Brunei adalah bagai menafikan hak
beragama penduduk satu-satu negara sedangkan yang diperjuangkan oleh kumpulan
menentang ini kononnya untuk mempertahan hak asasi seseorang.

Kemungkinan juga sikap Islamofobia
yang mendorong masyarakat antarabangsa memandang serong terhadap apa sahaja
berkait Islam.

Pada 2017 tiga organisasi hak asasi
manusia Perancis membuat aduan kepada Mahkamah Jenayah Antarabangsa (ICC)
supaya menyiasat layanan tidak adil kepada kumpulan LGBT oleh kerajaan Republik
Chechen. Aduan itu berasaskan berlakunya apa yang dipanggil penghapusan
beramai-ramai (genocide) melalui penahanan dan penyeksaan terhadap golongan
LGBT di Chechen.

Apakah mungkin akan ada organisasi hak asasi antarabangsa yang akan membuat aduan kepada ICC terhadap Brunei? Hanya masa akan menentukannya kerana Brunei sebagai negara kecil sentiasa terdedah kepada risiko dibuli.

*Dr Azmi Hassan adalah Geostrategis Universiti Teknologi Malaysia (UTM) PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PERDANA MENTERI TERIMA KUNJUNGAN HORMAT MUFTI WILAYAH PERSEKUTUAN

PUTRAJAYA: Perdana Menteri Datuk Seri Anwar Ibrahim semalam menerima kunjungan hormat Mufti Wilayah Persekutuan, Datuk Dr Luqman Abdullah.

Dalam pertemuan di Pejabat Perdana Menteri itu, Anwar diberi taklimat berhubung hal ehwal agama terkait pertanyaan dan pengurusan fatwa kepada masyarakat.

“Turut dibincangkan adalah mengenai perkembangan dan penambahbaikkan ilmu falak serta kemudahan balai cerap dalam negara.

“Saya juga diberi penerangan daripada beliau mengenai perancangan program sempena sambutan jubli emas Pejabat Mufti Wilayah pada tahun depan,” kata Anwar menerusi catatan di Facebooknya.

Sementara itu menurut Pejabat Mufti Wilayah Persekutuan, dalam pertemuan semalam perdana menteri melahirkan harapan agar institusi Mufti dan kefatwaan memainkan peranan dalam memperkasakan pembangunan insan dan ilmu pengetahuan dalam kalangan masyarakat sejajar dengan konsep Malaysia Madani.

Kunjungan hormat semalam turut disertai Timbalan Mufti Wilayah Persekutuan, Jamali Mohd Adnan. — AlHijrah Online


56 RUMAH, KEDAI HANGUS DIJILAT API DI PEKAN KARAK

BENTONG: Sebanyak 48 rumah dan lapan kedai hangus terbakar dalam kebakaran di Kampung Baru Cina Karak, di sini, malam tadi.

Pengarah Jabatan Bomba dan Penyelamat Malaysia (JBPM) Pahang Wan Mohammad Zaidi Wan Isa berkata, kejadian yang berlaku kira-kira 9.10 malam tadi itu tidak melibatkan sebarang kemalangan jiwa.

Pihaknya menerima panggilan kecemasan pada 9.20 malam sebelum 52 anggota bomba bersama 10 jentera diarahkan ke lokasi kejadian bagi operasi pemadaman.

“Bomba berjaya mengawal kebakaran sekitar 12.10 tengah malam dan kedudukan rumah yang begitu rapat dipercayai menyebabkan kebakaran cepat merebak,” katanya.

Menurutnya, seramai 150 individu dianggarkan terlibat dalam nahas tersebut dan kesemua mangsa ditempatkan sementara di sekolah berdekatan Pekan Karak.

Jumlah kerugian dan punca kebakaran masih disiasat.—AlHijrah Online


PASUKAN PERUBATAN BANTUAN AKAN DIHANTAR KE PALESTIN – KKM

PUTRAJAYA: Kementerian Kesihatan (KKM) bersedia dan telah mengenal pasti pasukan perubatan bantuan yang boleh digerakkan ke Semenanjung Gaza sebaik sahaja kebenaran diberikan.

KKM dalam kenyataan hari ini memaklumkan penghantaran pasukan berkenaan masih belum dibenarkan kerana mengambil kira keadaan semasa peperangan yang berlaku di kawasan itu.

Menurut kenyataan itu penghantaran pasukan itu akan dibuat menerusi kerjasama Kementerian Luar Negeri (KLN) dan agensi awam lain serta koordinasi oleh Jawatankuasa Antarabangsa Palang Merah.

“Pasukan perubatan itu akan didedahkan dengan latihan persediaan yang bersesuaian kerana mereka dijangka terlibat dalam merawat mangsa peperangan,” menurut kenyataan itu.

Sementara itu, menurut KKM penghantaran alat guna habis consumables dan ubat-ubatan dalam siri penghantaran bantuan kali ketiga akan dilaksanakan dalam tempoh yang terdekat .

Penghantaran bantuan kemudahan perubatan pertama dari Malaysia telah dilaksanakan pada 3 Nov lepas, manakala penerbangan kedua dibuat pada 11 Nov, masing-masing sebanyak  20 tan.

Menurut KKM penyediaan bantuan kemudahan perubatan untuk dihantar ke Palestin itu dibuat menerusi kerjasama dengan badan bukan kerajaan (NGO) dan KLN.

Bantuan tersebut meliputi alat-alat consumable seperti pam picagari, sutur, kanula IV, peralatan pembalut luka, perkhidmatan neurosurgeri dan pembedahan trauma, kemudahan peralatan seperti katil perubatan dan ubat-ubatan yang bersesuaian.

Kementerian itu memaklumkan penambahan kemudahan berkenaan bertujuan menampung keperluan perkhidmatan yang mendesak dan sangat diperlukan oleh rakyat Palestin di Gaza buat masa ini.

KKM turut menegaskan tindakan pengeboman ke atas hospital merupakan suatu tindakan yang melanggar hak asasi manusia, tidak berperikemanusiaan serta bertentangan dan melanggar Konvensyen Antarabangsa Geneva.

Menurut KKM ia perlu dihentikan serta-merta bagi membolehkan hospital yang masih beroperasi dapat terus memberikan bantuan perawatan perubatan kepada rakyat Palestin yang tercedera.

Kementerian turut memaklumkan menerusi maklumat yang disampaikan oleh Gaza-Medics Worldwide, daripada sejumlah 35 hospital yang terdapat di Gaza, satu pertiga telah musnah dan memerlukan usaha untuk memulihkannya, selain menambah baik kemudahan perkhidmatan perubatan di hospital yang masih beroperasi.–AlHijrah Online


PM UCAP TAHNIAH LIVERPOOL

KUALA LUMPUR: Perdana Menteri Tan Sri Muhyiddin Yassin hari ini memberi ucapan tahniah kepada pasukan bola sepak Liga Perdana Inggeris, Liverpool selepas pasukan tersebut dinobatkan juara liga bagi musim ini.

Dalam ciapan di Twitter rasminya, Muhyiddin turut menyampaikan ucapan tahniah kepada peminat Liverpool di negara ini.

“Tahniah buat semua penyokong Liverpool FC di Malaysia,” katanya.

Ucapan Muhyiddin tersebut memberi keterujaan kepada peminat Liverpool di negara ini.

“Mantap Tan Sri, #YNWA,” balas salah seorang pengikut Twitter Muhyiddin.

Liverpool dinobatkan juara Liga Perdana Inggeris selepas penghuni tangga kedua Manchester City ditewaskan pasukan Chelsea awal pagi tadi.

Ini merupakan kejuaraan kali ke 19 Liverpool setelah kali terakhir menjuarai pertandingan tersebut kira-kira 30 tahun lalu. — AlHijrah Online / Zaim Zamani


TENTERA DIPERCAYAI LEMAS KETIKA LATIHAN MENYEBERANGI SUNGAI PAHANG

KUALA LUMPUR: Tentera Darat Malaysia (TDM) mengesahkan seorang anggotanya dipercayai lemas dan hilang semasa menyeberangi Sungai Pahang ketika menjalani latihan Eksesais Para Predator di Kawasan Am, Bera, Pahang.

Dalam kenyataan yang dikeluarkan Sel Perhubungan Raya Markas TDM, mangsa merupakan seorang anggota TDM daripada 10 Briged Para (10 Bgd Para), Lans Koperal Mohamad Azrin Mohamad Isa yang juga merupakan anggota Tinjau dari pasukan Kompeni PANDURA (Para).

Menurutnya, semasa kejadian anggota tersebut sedang melaksanakan Fasa Latihan Taktikal Menyeberangi Sungai di sekitar kawasan Kampung Batu Bor pada jam 4.40 petang, 29 Ogos lalu.

“TDM telah menggerakkan anggota operasi dan menyelamat namun tiada penemuan sehingga kini.

“Operasi mencari dan menyelamat (SAR) bersama pihak Jabatan Bomba dan Penyelamat Malaysia (JBPM) Zon 2 Pahang telah dilaksanakan di tempat kejadian pada 29 Ogos 21 jam 4.50 petang.

“Turut membantu Polis Diraja Malaysia (PDRM), Angkatan Pertahanan Awam Malaysia (APM) dan orang kampung di kawasan di mana mangsa kali terakhir dilihat,” kata kenyataan tersebut hari ini.

Semalam, operasi SAR terpaksa ditangguhkan sementara kerana keadaan cuaca yang semakin gelap namun operasi tersebut disambung pada hari ini.—AlHijrah Online


PEKERJA KONTRAK BUANG SAMPAH TEPI PANTAI DIBERHENTIKAN – MBJB

JOHOR BAHRU: Pekerja kontrak yang membuang sampah di pesisir pantai di bandar raya Johor Bahru yang tular videonya di media sosial, telah ditamatkan perkhidmatannya serta-merta.

Majlis Bandaraya Johor Bahru (MBJB) berkata, notis amaran kepada kontraktor terlibat juga telah dikeluarkan bagi memastikan perkara tersebut tidak berlaku pada masa akan datang.

“MBJB juga telah meminta kontraktor itu menandatangani Surat Aku Janji bagi memastikan perkara itu tidak berulang.

“MBJB telah mengenal pasti pelaku serta syarikat kontraktor yang berkaitan dan telah mengarahkan agar kerja-kerja pembersihan dilaksanakan semula di kawasan berkaitan,” katanya dalam satu kenyataan hari ini.

Terdahulu tular rakaman video menunjukkan seorang pekerja kontrak membuang sampah pukal di pesisir pantai berhadapan Hospital Sultanah Aminah (HSA).

Orang awam yang mempunyai maklumat mengenai kegiatan membuang sampah diminta menyalurkan maklumat dengan menghubungi talian bebas tol 1-300-880146 atau menerusi Whatsapp di talian 019-7788212.—AlHijrah Online


KORONAVIRUS: KERAJAAN CADANG BAWA PULANG 78 RAKYAT MSIA DI WUHAN

PUTRAJAYA: Kerajaan bercadang untuk membawa pulang 78 rakyat Malaysia yang berada di Wuhan, China berikutan wabak koronavirus.

Perdana Menteri, Tun Dr Mahathir Mohamad berkata, kerajaan akan mengadakan perbincangan dengan China bagi membolehkan pesawat Malaysia memasuki kawasan berkenaan.

“Kita baru buat keputusan dan akan berbincang dengan China.

“Sekiranya didapati positif koronavirus atau berada lebih lama di wilayah itu, kita akan kuarantinkan mereka di hospital sebelum dibenarkan pulang ke rumah,” katanya pada sidang media selepas mempengerusikan Mesyuarat Kabinet di sini hari ini.

Menurutnya, rakyat Malaysia di wilayah Hubei didapati kekurangan makanan dan keperluan.

“Setakat ini bekalan yang ada pada mereka dapat menampung sehingga empat hari sahaja,” katanya.

Beliau berkata, kerajaan akan berdepan dengan masalah sekiranya rakyat Malaysia tidak dapat keluar daripada Hubei.

“Mereka akan diperiksa jika dibawa pulang,” katanya.

Selain daripada membawa pulang rakyat, Dr Mahathir berkata, kerajaan bersedia menyumbang bekalan makanan dan keperluan kepada China untuk disalurkan di wilayah terjejas koronavirus.

“Kalau mereka benarkan pesawat kita masuk, kita akan bawa masuk bekalan makanan dan topeng muka serta sarung tangan,” katanya.

Sebelum ini, kerajaan Jepun membuat keputusan bagi membawa pulang lebih kurang 650 rakyatnya yang terperangkap di Wuhan selepas kerajaan China telah menghalang sebarang pergerakan keluar dan masuk dalam mengekang penularan wabak itu. — SINAR HARIAN


TILMIZ AFIF TERSINGKIR, ROMBAKAN SEMULA KEJUTAN MINGGU KEEMPAT AKADEMI QURRA’

KUALA LUMPUR: Minggu keempat program realiti Akademi Qurra’ terbitan TV Alhijrah malam ini menyaksikan penyingkiran Tilmiz Afif atau nama sebenarnya Abdullah Afif Mohd Ariffin, 22 tahun.

Tilmiz Afif adalah salah seorang daripada dua peserta yang dipanggil untuk tampil kerana mencatat prestasi kurang memberangsangkan dan markah tercorot minggu ini.

Tilmizah Nazhirah (Nur Nazhirah Shaharuddin) turut bersama-sama Tilmiz Afif sebelum hos, Fakhrul Radhi Kamaruddin mengumumkan penyingkiran Tilmiz Afif.

Dalam pada itu, pengumuman kejutan pada saat akhir yang dilakukan minggu ini juga menyaksikan rombakan para peserta dengan Mudarris dan Mudarissah masing-masing.

Mulai minggu depan, Mudarrisah Sofizah Mousin akan menaungi Tilmiz Fahmi (Muhamad Nurfahmi Zainal), Tilmizah Shafiyah (Aina Shafiyah Selamat) dan Tilmizah Nazhirah.

Sofizah yang nyata terkejut dengan pengumuman itu berkata ia sesuatu yang menyedihkan.

“Saya telah latih mereka (bekas Tilmiz/Tilmizah) dan saya tahu kelemahan mereka dan apa yang perlu ditambah baik. Mungkin apabila jadi macam ni (rombakan), mungkin saya terpaksa bermula semula.”

Sementara itu, Mudarris Ammar Mukhlis pula akan membimbing Tilmizah Dr Nooraini (Nooraini Abdullah), Tilmiz Faridzuan (Muhammad Nur Faridzuan Basar) dan Tilmiz Akasyah (Muhammad Akasyah Md Yunos.

Ustazah Farhatul Fairuzah Panut pula akan mula menjadi Mudarrisah kepada Tilmiz Saifullah (Saifullah Khanip Rofli), Tilmiz Zuhdi (Muhammad Nur Zuhdi Mohd Daud) dan Tilmizah Maghfirah (Nik Maghfirah Nik Abdul Rahman Zaki).

Minggu ini juga menyaksikan Tilmizah Nooraini dinobat penerima Anugerah Alunan Terindah selepas menjadi peserta kedua tercorot pada minggu lalu.

Untuk episod kelima minggu hadapan, sembilan peserta meneruskan perjuangan di Akademi Qurra’ selepas tiga peserta disingkirkan setakat ini.

Akademi Qurra’ bersiaran secara langsung di TV Alhijrah, Facebook Live TV Alhijrah dan aplikasi AH Plus. -Alhijrah Online


MURID JANA PENDAPATAN SENDIRI JUAL KERETA MAINAN

KUALA NERUS: Usia muda tidak menghalang Muhammad Khairie Danish Kamal Ariffin, 12, dari Kampung Baru Seberang Takir untuk menjana pendapatan sendiri melalui jualan kereta mainan Hot Wheels.

Murid tahun enam Sekolah Kebangsaan Kompleks Seberang Takir itu juga bijak memanfaatkan sepenuhnya aplikasi TikTok yang terbukti sebagai platform perniagaan yang efisien.

Muhammad Khairie Danish berkata idea untuk menjual kereta mainan tersebut timbul selepas mendapati ramai peminat barangan itu di Terengganu.

“Sekarang ini dah timbul balik kereta Hot Wheels…. dah jadi fenomena.

“Ramai orang cari kereta Hot Wheels untuk buat koleksi kerana bentuknya yang cantik dan hampir serupa dengan reka bentuk kereta asal yang diinspirasi,” katanya kepada pemberita di rumahnya di Kampung Baru Seberang Takir di sini hari ini.

Muhammad Khairie Danish berkata dia mula berniaga pada awal cuti persekolahan Februari lepas melalui rakaman video secara langsung di aplikasi TikTok menggunakan modal sendiri sebanyak RM100.

Usaha anak kedua daripada empat beradik itu mendapat galakan ibu bapanya dan setakat ini dia sudah mengumpul jualan sebanyak RM700.

“Harga kereta mainan yang saya jual antara RM10 hingga RM120. Setakat ini dah jual lebih 20 buah dan dapatlah RM700. Duit ini sebahagiannya saya nak guna untuk pusing modal dan sebahagian lagi nak beli barang kelengkapan sekolah.

“Harapnya dapatlah kurangkan sedikit beban mak ayah kerana saya ada tiga lagi adik beradik lain yang bersekolah… ayah pun kerja bawa teksi sahaja,” katanya yang mendapatkan stok kereta mainan Hot Wheels daripada seorang pembekal dari Kuala Terengganu.– AlHijrah Online


Pemimpin dunia subahat bunuh rakyat Syria

IDLIB, SYRIA – Pembunuhan besar-besaran ke atas orang awam di utara Syria, khususnya Idlib, hakikatnya tidak diambil peduli pemimpin dunia.

Ia diakui sendiri oleh Pesuruhjaya Tinggi Hak Asasi Manusia Pertubuhan Bangsa-Bangsa (HCHR), Michelle Bachelet.

Lebih lantang, bekas Presiden Chile itu mengkritik
peranan negara paling berkuasa kerana gagal menghentikan apa yang sedang
berlaku.

“Ketika ini serangan udara beberapa kali dalam seminggu
membunuh dan mencederakan orang awam dan tidak nampak sebarang tindak balas di
mana Majlis Keselamatan telah lumpuh, Negara Anggota Tetap berterusan gagal
untuk bersetuju menggunakan kuasa dan pengaruh bagi menghentikan pertempuran
dan pembunuhan.

“Ini adalah kegagalan kepimpinan negara-negara paling berkuasa di dunia, mengakibatkan tragedi pada skala yang begitu besar,” katanya dalam kenyataan pada Jumaat.

Sejak kempen besar-besaran bermula pada 26 April lalu,
tiada satupun usaha bersungguh-sungguh mana-mana pihak untuk menghentikan
pembunuhan yang sedang berlaku.

The Syrian Observatory for Human Rights, (SOHR)
melaporkan sehingga minggu lalu, lebih 730 nyawa telah menjadi korban termasuk
157 kanak-kanak dan 111 wanita.

Angka itu termasuk
serangan sepanjang 10 hari pada minggu kedua dan ketiga Julai 2019, di
mana lebih 100 maut termasuk 10 kanak-kanak.

Paling tragis pengeboman ke atas pasar di Maaratul Nu’man pada 12 Julai lepas yang meragut sekurang-kurangnya 39 nyawa. – Razali Awang, MEDIA SYRIA CARE


HANYA SEBAHAGIAN KEMUDAHAN KESIHATAN YAMAN BOLEH DIGUNA: WHO

GENEVA : Hanya kira-kira 50 peratus kemudahan kesihatan di Yaman yang masih boleh digunakan, beroperasi dengan kekurangan ubat-ubatan, peralatan dan petugas, kata Pertubuhan Kesihatan Sedunia (WHO) pada Jumaat.

Jurucakap WHO Christian Lindmeier berkata setelah lima tahun konflik berlalu, Yaman masih bergelut dengan krisis kesihatan, termasuk akses dan kemudahan kesihatan yang terhad di samping kekurangan petugas untuk memerangi wabak penyakit, lapor agensi berita Xinhua.

Katanya, sejak 2015 terdapat kira-kira 156 kes serangan terhadap fasiliti kesihatan serta insiden melibatkan petugas dilaporkan.

Sambil menyifatkan krisis kemanusiaan di Yaman masih yang terburuk di dunia, Lindmeier berkata lebih 24 juta orang perlukan bantuan, 19.7 juta daripadanya memerlukan akses kepada penjagaan kesihatan.

Hampir 20 juta tidak mendapat bekalan makanan mencukupi, lebih seperempat juta mengalami kekurangan khasiat dan kini di ambang kebuluran.

Setakat tahun ini, 24 penderma menyumbang sebanyak US$162 juta kepada Yayasan Kemanusiaan Yaman, antara Januari dan September 2019, sejumlah US$130 juta disumbangkan kepada 43 pertubuhan kemanusiaan.

Pada 2019, lebih enam juta orang telah menerima bantuan kemanusiaan menerusi dana yayasan berkenaan. — BERNAMA


Israel kepung masjid Qubbat As-Sakhrah beberapa jam

Foto dari Al-Quds Foundation Malaysia. 15 Januari 2019


ZAKAT FITRAH DI KELANTAN KEKAL RM7

KOTA BHARU: Majlis Agama Islam dan Adat Istiadat Melayu Kelantan (MAIK) menetapkan kadar bayaran zakat fitrah pada tahun ini kekal RM7.

Yang Dipertua MAIK yang juga Tengku Temenggong Kelantan Tengku Tan Sri Mohamad Rizam Tengku Abdul Aziz bagaimanapun berkata mana-mana individu yang ingin membuat bayaran RM14 atau RM21 berdasarkan keselesaan mengikut harga beras yang dimakan adalah digalakkan.

“Kadar nisab zakat harta bagi negeri Kelantan tahun 1443H/2022M pula sebanyak RM20,366 untuk haul Ramadan 1443H hingga Ramadan 1444H,” katanya dalam kenyataan hari ini.

Tengku Mohamad Rizam berkata pembayaran zakat boleh dilaksanakan melalui perkhidmatan kaunter baitulmal di masjid-masjid bandar dan jajahan atau menerusi MAIK e-Zakat Payment di zakat.e-maik.my.

“Pembayaran zakat boleh dibuat melalui institusi perbankan yang dilantik oleh MAIK sebagai ejen kutipan zakat iaitu Bank Islam Malaysia Berhad, CIMB, RHB, AmBank, Maybank dan Bank Rakyat.

“Selain itu, boleh juga menerusi Standard Chartered, Affin Bank Berhad, HSBC Bank Berhad, EON Bank Berhad, Al-Rajhi, Bank Muamalat Malaysia Berhad, Bank Simpanan Nasional, OCBC Al-Amin, dan Agrobank,” katanya.

Tengku Mohamad Rizam berkata ketetapan kadar zakat fitrah dan nisab zakat harta itu telah mendapat perkenan Sultan Kelantan Sultan Muhammad V.

“MAIK amat mengharapkan kerjasama daripada semua pihak untuk mengambil maklum tentang ketetapan ini dan bersama-sama menghidupkan Ramadan tahun ini dengan amalan soleh dan tanggungjawab berzakat sebagaimana difardukan,” katanya.—AlHijrah Online


NORYATI TAIN ATAU ‘MAK CIK PETIR’ MENINGGAL DUNIA

KUALA LUMPUR: Pelakon, Noryati Taib atau popular dengan gelaran ‘Mak Cik Petir’ menghembuskan nafas terakhir pada jam 1.45 pagi tadi.

Pemergian wanita itu dimaklumkan anaknya, Faizul Hafiz Hashim di akaun sosial Facebooknya.

“Assalamualaikum, dukacita dimaklumkan mama saya telah meninggal dunia pada 1.45pagi sebentar tadi.

“Saya minta jasa baik anda semua mendoakan semoga Allahyarhamah di tempatkan dikalangan orang yg beriman,” katanya dalam catatan di Facebook hari ini.

Difahamkan, jenazah Allahyarham akan dikebumikan di Tanah Perkuburan Islam Kebun Teh, jam 10 pagi.

Menurut laporan, pada September 2017, Noryati pernah kritikal dan dimasukkan ke Hospital Sultan Ismail (HSI) apabila mengalami jangkitan kuman pada paru-paru.

Beliau juga diuji dengan penyakit diabetes dan pernah menjalani pembedahan akibat penyakit itu. — AlHijrah Online


MYSEJAHTERA PERJELAS KEGUNAAN HOTSPOT TRACKER

KUALA LUMPUR: Susulan laporan pengesanan kes positif di beberapa pusat membeli-belah terkemuka negara, ada pihak bertanyakan berhubung kegunaan ‘Hotspot Tracker’ di aplikasi MySejahtera.

Oleh itu pengendali MySejahtera tampil berkongsikan bagaimana sesuatu kawasan itu diletakkan sebagai kawasan yang mempunyai kes atau sebaliknya.

“Untuk makluman semua, sesuatu kawasan dikatakan ada kes selepas siasatan terperinci oleh Kementerian Kesihatan Malaysia (KKM).

“Kawasan yang menunjukkan terdapatnya kes setelah mengesahkan punca jangkitan atau kebolehjangkitan.

“Oleh itu, kesemua pusat membeli-belah (NU Sentral, Sunway Pyramid, Suria KLCC, The Linc KL) bukan merupakan punca jangkitan mahupun ada potensi penyebaran virus COVID-19,” jelas kenyataan MySejahtera yang dimuat naik di Twitter rasmi KKM.

Pengendali MySejahtera turut menyampaikan penghargaan kepada orang ramai yang telah menggunakan pelbagai fungsi aplikasi tersebut dan ternyata masyarakat cakna dengan perkembangan kes COVID-19 di sekitar mereka.

Orang ramai juga diminta untuk hanya berkongsi maklumat yang terbukti kesahihannya agar tidak menimbulkan panik di dalam masyarakat. — AlHijrah Online


MORATORIUM DISAMBUNG LAGI 2 TAHUN KEPADA PEMINJAM B50 KE BAWAH MELALUI PROGRAM URUS – PM

KUALA LUMPUR: Tempoh moratorium yang akan tamat pada 31 Disember ini dapat disambung dua tahun lagi kepada peminjam B50 ke bawah melalui Program Pengurusan dan Ketahanan Kewangan (URUS).

Perdana Menteri Datuk Seri Ismail Sabri Yaakob berkata, usaha itu bagi meringankan beban rakyat.

“Saya turut meminta bank-bank untuk tidak mengenakan tindakan undang-undang terhadap peminjam-peminjam yang gagal membayar semula pinjaman sebaliknya peminjam boleh berbincang dengan pihak bank untuk menstrukturkan semula kaedah bayaran balik pinjaman.

“Dalam masa yang sama, Kerajaan melalui Jabatan Insolvensi Malaysia juga telah meningkatkan nilai ambang kebankrapan kepada RM100,000 di samping giat melaksanakan Program Pengurusan dan Ketahanan Kewangan (URUS) yang dibuka untuk permohonan sehingga 31 Januari 2022,” katanya dalam hantaran di Facebook rasminya.

Selain itu Ismail Sabri berkata kerajaan juga menyediakan banyak inisiatif untuk mensejahterakan rakyat di bawah Bajet 2022 antaranya melalui Bantuan Keluarga Malaysia, bantuan awal persekolahan, rancangan makanan tambahan anak-anak miskin, PerantiSiswa Keluarga Malaysia, dan Program JaminKerja dan Latihan MySTEP.

Kerajaan juga telah mengaktifkan semula Majlis Perlindungan Sosial (MySPC) bagi membentuk dasar keselamatan sosial yang komprehensif dan bersepadu bagi jangka masa panjang.

“Semoga semua inisiatif ini dapat membantu menambahbaik taraf kehidupan seluruh warga Keluarga Malaysia terutamanya golongan B40,” katanya.

— AlHijrah Online


ARAB SAUDI-MALAYSIA KUKUH KERJASAMA, BERI KHIDMAT TERBAIK KEPADA JEMAAH HAJI DAN UMRAH

MADINAH: Hubungan kerjasama diplomatik dua hala Arab Saudi-Malaysia akan terus diperkukuh khususnya untuk memberi perkhidmatan yang terbaik kepada jemaah haji dan umrah.

Komitmen itu dizahirkan Gabenor Madinah, Putera Faisal bin Salman bin Abdulaziz Al-Saud ketika pertemuan dengan Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri.

Pertemuan yang berlangung di Madinah itu dibuat atas jemputan Diraja.

Dalam pertemuan itu, Zulkifli berkata beliau telah menyampaikan ucapan penghargaan dan terima kasih atas usaha dan khidmat Khadimul Haramain al-Syarifain atau Penjaga Dua Masjid Suci dan Kerajaan Arab Saudi kepada dunia Islam dan umat Islam keseluruhannya.

“Dalam masa sama saya turut berkongsi beberapa noktah penting hasil pertemuan dengan Setiausaha Agung Liga Dunia Islam, Dr. Mohammed bin Abdulkarim al-Issa yang bakal membawa manfaat yang besar khususnya kepada umat Islam di Malaysia,” katanya..

Ketika lawatan Perdana Menteri Tan Sri Muhyiddin Yassin pada bulan lalu, Malaysia menjadi negara pertama disenaraikan dalam inisiatif Perkhidmatan Jalan Makkah.

Perkhidmatan yang ditukar status daripada projek rintis kepada ciri tetap itu akan memudahkan proses prapelepasan jemaah haji dan umrah dari Malaysia. — AlHijrah Online


Pemindahan kenderaan di pelabuhan Malaysia dikecualikan AP

PETALING JAYA – Kerajaan mengecualikan syarat permit import (AP) ke  atas kenderaan secara pemindahan kapal dari pelaburan tempatan mulai 1  April lepas.

Menteri Pengangkutan, Anthony Loke Siew Fook berkata kenderaan import
 menerusi pemindahan kapal pelabuhan Malaysia seperti Pelabuhan Klang,
tidak lagi memerlukan AP.

“Dasar terdahulu mensyaratkan setiap kenderaan memasuki negara kita, walaupun bukan untuk pasaran tempatan, perlu memiliki AP.

“Ini menjadikan pelabuhan kita tidak berdaya saing apabila sebahagian
 besar aktiviti pemindahan kapal kini beralih ke Singapura. Baru-baru
ini saya berbincang dengan Kementerian Perdagangan Antarabangsa dan
Industri (MITI) dan kami memutuskan untuk mengecualikan AP,” katanya
kepada pemberita selepas melancarkan laman web dan perisian aplikasi
(APP) COSCO SHIPPING Lines Malaysia, di sini hari ini.

Beliau berkata pengecualian untuk AP diluluskan oleh MITI dan dilaksanakan oleh pelabuhan.

Dalam
 ucapannya, Anthony Loke berkata kerajaan akan membuat pengumuman besar,
 terutama dalam sektor pengangkutan, selepas lawatan Perdana Menteri Tun
 Dr Mahathir Mohamad ke China pada akhir bulan ini.

Lawatan itu
akan membantu menyelesaikan masalah yang timbul antara Malaysia dan
China dalam tempoh setahun lepas, selain memperkukuh hubungan kedua-dua
negara, katanya.

“Saya yakin beberapa pengumuman yang akan dibuat sangat positif bagi sektor pengangkutan Malaysia,” katanya.

Sementara itu, laman web dan APP COSCO SHIPPING Lines Malaysia dan
APP menyediakan pelanggan dengan perkhidmatan digital berkualiti tinggi
dan inovasi teknologi bagi membantu syarikat penghantar dan pengangkut
barangan tempatan mengendalikan pelbagai keperluan dalam pasaran
perkapalan domestik dan serantau.

Turut hadir Pengarah Urusan  COSCO SHIPPING Lines Malaysia Sdn Bhd Henry Tian dan Kaunselor Ekonomi  dan Komersil Kedutaan China, Shi Zimin. – SINAR HARIAN


PICKIDS: KJ KONGSI VIDEO ANAK TERIMA VAKSIN COVID-19

KUALA LUMPUR: Menteri Kesihatan Khairy Jamaluddin Abu Bakar hari ini berkongsi video anak bongsunya Raif, 6, menerima suntikan vaksin COVID-19 menerusi Program Imunisasi COVID-19 Kanak-Kanak (PICKids).

Difahamkan, anak beliau menerima suntikan vaksin jenis Pfizer.

“Alhamdulillah selesai vaksinasi dos pertama untuk anak bongsu saya Raif di Pusat Dagangan Dunia Kuala Lumpur (WTCKL).

“Rasa lega beliau dapat perlindungan dari COVID-19,” kata Khairy menerusi Twitter rasminya.

Beliau dalam pada itu menyeru ibu bapa untuk segera mendaftarkan anak-anak mereka untuk PICKids. – AlHijrah Online


SUDAN: 500,000 MASIH PERLU BANTUAN KEMANUSIAAN

KHARTOUM: 500,00 warga Sudan masih memerlukan bantuan kemanusiaan selepas banjir besar melanda negara itu, demikian menurut pegawai tempatan pada Jumaat lalu.

Memetik laporan agensi berita Anadolu, Timbalan Gabenor Wilayah Boma di Tenggara Sudan, John Abola memberitahu seramai 70 orang, kebanyakan daripada mereka adalah kanak-kanak dan warga tua meninggal dunia sejak Oktober lalu akibat banjir, dan hampir setengah juta rakyat negara itu masih memerlukan bantuan kemanusiaan.

Sudan merasai kesan banjir yang disebabkan oleh hujan lebat pada awal bulan Ogos.

Lebih daripada 70 mangsa terkorban dan berpuluh-puluh cedera dalam insiden banjir di seluruh negara.

Menurut laporan Agensi Pertubuhan Bangsa-Bangsa Bersatu untuk Penyelarasan Bantuan Kemanusiaan (OCHA), seramai 245,700 menjadi mangsa banjir, 32,851 bangunan musnah dan 16,284 bangunan rosak. — Terjemahan AlHijrah Online


PRESIDEN PERANCIS DITAMPAR

TAIN-L’HERMITAGE: Presiden Perancis Emmanuel Macron ditampar seorang lelaki di khalayak ramai ketika membuat lawatan di sebuah bandar di tenggara negara itu.

Berdasarkan video dan gambar yang tular, Macron menghampiri sekumpulan orang awam untuk beramah mesra dengan pengundi sebelum seorang lelaki memegang lengan Macron dan menampar mukanya.

Pengawal peribadi Macron kemudian bergegas menghentikan insiden tersebut dan menarik beliau jauh dari lelaki tersebut untuk tujuan keselamatan.

Dua lelaki dilapor ditahan selepas insiden berkenaan dan Macron dilapor tetap meneruskan lawatannya selepas kejadian. — AlHijrah Onlune


EU SERTAI MASYARAKAT DUNIA GESA HENTIKAN SEGERA PERANG DI GAZA

GENEVA: Kesatuan Eropah (EU) pada Ahad menyertai masyarakat dunia mendesak supaya dihentikan serta merta perang dan segera membentuk koridor bantuan kemanusiaan di Gaza.

“EU amat bimbang mengenai krisis kemanusiaan yang semakin meruncing di Gaza,” lapor Agensi Anadolu memetik kenyataan blok itu.

Kesatuan itu turut menyeru agar akses bantuan kemanusiaan tidak disekat dan menyediakan laluan yang selamat bagi membolehkan bantuan dapat disampaikan kepada mereka yang memerlukan.

Berhubung serangan terhadap hospital di Gaza, EU menekankan bahawa undang-undang kemanusiaan antarabangsa menetapkan bahawa hospital, bekalan perubatan dan orang awam di dalam hospital mesti dilindungi.”

Bekalan perubatan yang paling mendesak harus dihantar ke hospital manakala pesakit yang memerlukan rawatan perubatan segera perlu dipindahkan dengan selamat.

“Dalam konteks ini, kami menyeru Israel untuk hentikan sebarang serangan demi memastikan keselamatan orang awam,” kata blok itu.–AlHijrah Online


HFMD SEMAKIN MEREBAK, LINDUNGI ANAK SERTA AMAL SOP

KUALA LUMPUR: Seminggu selepas meraikan Aidilfitri di kampung di Pekan, Pahang, Nur (bukan nama sebenar) menyedari anak bongsunya Nur Natrah Thihani, 2,  mula demam panas selain terdapat ruam lepuh pada bahagian mulut, tangan dan kaki.

Kakak Natrah, Nur Naura, 5, seminggu kemudian pula demam serta mengalami ulser di mulut.

Risau dengan keadaan itu, Nur membawa kedua-dua orang anaknya itu ke klinik swasta yang berhampiran dan doktor mengesahkan mereka dijangkiti penyakit Tangan, Kaki dan Mulut (HFMD).

“Doktor (di klinik) memberitahu saya ini antara gejala HFMD yang semakin menular dalam kalangan kanak-kanak di negara ini dan saya  syak kemungkinan jangkitan ini berlaku semasa kami beraya di kampung. Saya dimaklumkan memang ada beberapa kes HFMD di kampung saya, ” Nur berkongsi pengalamannya dengan Bernama baru-baru ini.

Menurut portal rasmi MyHealth, Kementerian Kesihatan Malaysia (KKM), HFMD adalah penyakit jangkitan kanak-kanak bawah 10 tahun dengan simptom atau gejala lepuhan berisi air muncul di tangan, kaki dan dalam mulut.

Tekak dan tonsil membentuk ulser kecil manakala tangan, kaki dan kawasan lampin dijangkiti ruam dengan ciri-ciri vesikel (lepuhan kecil) dan akan sembuh dalam masa antara lima ke tujuh hari.

HFMD selalunya terjadi dalam kelompok kanak-kanak yang ditempatkan bersama dan akan merebak melalui tangan yang tidak dicuci bersih selepas melakukan penukaran lampin atau tersentuh air liur sekali gus menyebabkan virus berpindah daripada satu kanak-kanak ke kanak-kanak lain.

KES BERGANDA, JANGKITI KANAK-KANAK

Bagi tahun 2022, sehingga hari terakhir minggu epidemiologi (ME) 20/2022, pada 21 Mei 2022, KKM melaporkan sejumlah 47,209 kes HFMD iaitu peningkatan sebanyak 20 kali ganda berbanding hanya 2,237 kes sehingga ME yang sama pada tahun 2021.

Sementara bagi ME 20/2022, jumlah kes yang direkod di seluruh negara adalah 15,548 kes berbanding ME 19/2022 iaitu hanya 7,526 kes, menunjukkan peningkatan sebanyak 106.6%.

Menurut Ketua Pengarah Kesihatan, Tan Sri Dr Noor Hisham Abdullah dalam kenyataan KKM pada 24 Mei lepas, peningkatan kes pada ME 20 dijangkakan berikutan pergerakan penduduk Malaysia semasa sambutan hari raya.

Dalam kenyataan yang sama, daripada 47,209 kes, Selangor mencatat jumlah kes terbesar berbanding negeri lain iaitu 13,640 kes (28.9 peratus). Ia diikuti oleh WP Kuala Lumpur & Putrajaya sebanyak 6,206 kes (13.1 peratus), Perak 4,099 kes (8.7 peratus), Kelantan 3,726 kes (7.9 peratus) dan Sabah 3,352 kes (7.1 peratus).  sementara negeri-negeri lain sekitar atau kurang daripada 2,500 kes.

Kes HFMD dilaporkan banyak berlaku dalam kalangan kanak-kanak berumur 6 tahun ke bawah iaitu sebanyak 43,736 kes (93 peratus), diikuti oleh kumpulan umur 7 hingga 12 tahun iaitu 2,765 kes (6 peratus). Manakala selebihnya berumur lebih 12 tahun iaitu 708 kes (1 peratus).

Berdasarkan survelan jenis virus (enterovirus) di Malaysia, tiga (3) virus utama yang menyebabkan penularan penyakit HFMD dalam komuniti pada tahun 2022, adalah Coxsackie A16 (CA16), Coksackie A6 (CA6) dan Enterovirus 71 (EV71). Pada tahun 2022, sehingga kini, terdapat dua (2) kes HFMD positif EV71 yang dimasukkan ke ICU kerana mengalami komplikasi radang otak (encephalitis). Kedua-dua kes tersebut adalah kanak-kanak berumur bawah 6 tahun.

MEREBAK DI PUSAT JAGAAN KANAK-KANAK

Mengulas situasi ini, Pakar Perubatan Kesihatan Awam Universiti Malaya (UM), Prof Madya Dr Rafdzah Ahmad Zaki tidak menolak pengoperasian tadika, taska dan pusat jagaan kanak-kanak secara sepenuhnya bermula pada awal tahun 2022 mendorong kepada peningkatan kes HFMD.

Beliau berkata, keadaan itu pastinya berbeza berbanding dua tahun lepas apabila premis berkenaan tidak dapat beroperasi akibat pelaksanaan Perintah Kawalan Pergerakan (PKP).

‘’Kes HFMD biasanya memang akan merebak dengan cepat dalam kalangan kanak-kanak. Sebelum ini kes kurang kemungkinan sebab pusat jagaan kanak-kanak, taska mahupun tadika ditutup atau tidak beroperasi kerana pandemik COVID-19, jadi kes menurun sepanjang tempoh itu.

‘’Selain itu, apabila tiada interaksi antara kanak-kanak jadi tiada jangkitan antara mereka sekali gus jangkitan virus ini amat rendah. Apabila premis ini dibuka, risiko untuk mendapat jangkitan adalah lebih tinggi kerana kanak-kanak lebih terdedah kepada virus HFMD ini,’’ katanya kepada Bernama.

Dr Rafdzah berkata jumlah individu yang ramai atau kepadatan penduduk di satu-satu lokaliti turut mempengaruhi kadar jangkitan penyakit tersebut sebagai contoh Selangor yang menyumbang jumlah kes terbesar seperti dilaporkan oleh KKM.

Turut bersetuju dengan jangkaan Dr Noor Hisham berhubung peningkatan kes HFMD sempena sambutan Hari Raya sebelum ini, Dr Rafdzah berkata sebarang aktiviti melibatkan interaksi rapat antara individu contohnya aktiviti ziarah sepanjang musim Aidilfitri dan rumah terbuka boleh meningkatkan risiko kadar jangkitan apabila pesakit bersentuhan dengan individu lain atau batuk dan bersin.

‘’Ibu bapa harus memastikan kanak-kanak yang dijangkiti HFMD tidak terlibat dalam sebarang aktiviti sosial termasuk menghadiri rumah terbuka selain mereka ini perlu diasingkan bagi menghadkan risiko jangkitan kepada individu atau kanak-kanak lain,’’ katanya.

SATU CARA CEGAH PENULARAN

Sementara itu, Pakar Pediatrik Sunway Medical Centre Velocity Dr Melanie Majaham berkata, kanak-kanak seharusnya tidak disentuh sesuka hati oleh individu lain ketika menghadiri rumah terbuka kerana perbuatan menyentuh, mencium dan memegang sememangnya berisiko untuk golongan itu dijangkiti HFMD.

‘’Elakkan mencium atau memegang kanak-kanak. Ini adalah satu cara untuk mencegah penularan mana-mana jenis virus atau bakteria yang boleh berjangkit melalui air liur,’’ katanya, menambah amalan mencuci tangan menggunakan sabun dan sanitasi adalah kunci utama bagi membendung penularan HFMD.

Menurut Dr Melanie, kesedaran ibu bapa untuk meneruskan Prosedur Operasi Standard (SOP) COVID-19 secara tidak langsung dapat membantu mencegah jangkitan HFMD.

‘’Ini kerana penggunaan sabun dan sanitasi secara kerap turut mematikan bukan sahaja virus HFMD dan COVID-19 tetapi juga virus lain yang biasa menjangkiti kanak-kanak,’’ katanya.

Pengusaha taska, tadika dan pusat jagaan kanak-kanak juga perlu mengambil langkah proaktif memastikan kebersihan premis mereka sebagai langkah membendung penularan penyakit tersebut.

Proses sanitasi atau nyah kuman perlu kerap dilakukan sebelum dan selepas penggunaan peralatan termasuk di kawasan permukaan menulis dan alat permainan.

‘’Selain itu, saringan suhu badan dan simptom HMFD seperti ruam atau lepuhan di kulit, demam dan ulser mulut perlu dibuat di pintu masuk premis.

‘’Sekiranya terdapat kanak-kanak yang tidak sihat, disyorkan agar mereka menjalani isolasi di rumah. Komunikasi dua hala antara ibu bapa dan pihak sekolah juga membolehkan pihak sekolah memantau situasi sekiranya terdapat kanak-kanak yang telah dijangkiti HFMD,’’ katanya, menambah ibu bapa perlu memastikan anak-anak mereka minum air secukupnya.

Sekiranya kanak-kanak kelihatan lemah dan lesu, mengalami demam berterusan serta tidak mampu untuk makan serta minum, ibu-bapa perlu segera membawa anak mereka ke hospital bagi mendapatkan mendapatkan rawatan drip air.

‘’HFMD tidak mempunyai ubat yang khusus. Biasanya, kanak-kanak akan dirawat secara simptomatik dengan ubat demam, ubat semburan untuk mengebaskan ulser di dalam mulut dan memberikan rawatan drip air sekiranya kanak-kanak itu tidak dapat minum atau makan disebabkan oleh kesakitan mulut.

‘’Biasanya, simptom kanak-kanak boleh pulih sepenuhnya dalam masa tujuh ke 10 hari. Jangka masa untuk berjangkit biasanya adalah dalam minggu pertama jangkitan (HFMD). Terdapat juga segelintir individu yang boleh terus menjangkiti orang lain untuk tempoh berminggu-minggu selepas simptom sudah pulih,’’ katanya.–AlHijrah Online


LELAKI PUTUS TANGAN BERGADUH DENGAN JIRAN GUNA PARANG, PEDANG SAMURAI

JITRA: Seorang lelaki putus tangan kiri selepas dilibas jirannya dengan parang, di hadapan sebuah rumah di Kampung Kelubi Dalam, di sini, hari ini.

Ketua Polis Daerah Kubang Pasu, Supt Rodzi Abu Hassan berkata, kejadian kira-kira jam 2.10 petang tadi berlaku selepas suspek dan mangsa berperang mulut.

Menurutnya, suspek yang tidak berpuas hati bertindak mengeluarkan sebilah pedang samurai lalu melibas dan mengenai tangan kiri mangsa sehingga putus.

Laporan penuh dalam Berita Alhijrah 20 September.—AlHijrah Online


ABANG MAUT, ADIK SELAMAT KERETA TERBABAS, LANGGAR PEMBAHAGI JALAN

SHAH ALAM: Seorang lelaki maut sementara adiknya terselamat selepas kereta BWM dinaiki mereka terbabas lalu melanggar pembahagi jalan di Kilometer 34 Lebuh Raya Shah Alam (KESAS) di sini awal pagi tadi.

Timbalan Pengarah Bomba Selangor Wan Md Razali Wan Ismail berkata, pihaknya menerima panggilan kecemasan kira-kira jam 5.06 pagi tadi sebelum mengerahkan anggotanya ke lokasi kejadian.

“Kereta yang dinaiki dua beradik berusia 35 dan 37 tahun itu dipercayai terbabas dan melanggar pembahagi jalan.

“Seorang mangsa terperangkap di bahagian penumpang hadapan dan dikeluarkan oleh anggota bomba.

“Mangsa mengalami cedera parah disahkan meninggal dunia oleh pihak Kementerian Kesihatan (KKM),” katanya dalam satu kenyataan hari ini.

Wan Md Razali berkata, adik mangsa tidak mengalami sebarang kecederaan telah bertindak keluar sendiri sebelum anggota bomba tiba di lokasi.

Mayat mangsa telah diserahkan kepada pihak polis untuk tindakan selanjutnya.–AlHijrah Online


PERUTUSAN KHAS PERDANA MENTERI 3 PETANG INI

KUALA LUMPUR: Perdana Menteri Datuk Seri Ismail Sabri Yaakob akan menyampaikan perutusan khas hari ini pada jam 3 petang nanti.

Perutusan khas itu akan disiarkan di beberapa saluran televisyen utama termasuk TV AlHijrah.

Terdahulu, Ismail Sabri dilaporkan telah menghadap Yang di Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara pada Ahad, ketika spekulasi mengenai pembubaran Parlimen untuk memberi laluan kepada Pilihan Raya Umum ke-15 (PRU15) bertiup kencang. —AlHijrah Online


LELAKI TIGA KALI DIPENJARA KERANA HINA AGONG, DIDAKWA LAGI

KUALA LUMPUR: Seorang lelaki yang tiga kali dipenjarakan atas kesalahan menghina Yang di-Pertuan Agong di laman sosial, hari ini sekali lagi didakwa atas pertuduhan sama di Mahkamah Sesyen di sini.

Sharil Mohd Sarif, 40, penjual daging, mengaku bersalah atas dua pertuduhan membuat hantaran komunikasi jelik terhadap Yang di-Pertuan Agong dan Raja Permaisuri Agong.

Terdahulu, tertuduh yang tidak diwakili peguam memberitahu mahkamah bahawa dia pernah mendapat  rawatan psikiatri di Hospital Sungai Petani, Kedah.

“Saya ada makan ubat dan saya ada masalah mental,” katanya.

Hakim N.Priscilla Hemamalini memerintahkan Sharil dirujuk ke Hospital Bahagia Ulu Kinta, Perak untuk menjalani pemeriksaan psikiatri selepas Timbalan Pendakwa Raya Nurilya Ellyna Nor Azmal memaklumkan tertuduh hanya memberitahu secara lisan mengenai kesihatan mentalnya, namun tiada sebarang dokumen sokongan disertakan.

“Oleh itu, tertuduh dihantar ke Hospital Bahagia Ulu Kinta, Perak untuk menjalani pemeriksaan di bawah Seksyen 342 (3) Kanun Tatacara Jenayah,” kata hakim itu dan menetapkan 16 Jun untuk sebutan semula kes bagi laporan psikiatri.

Mengikut pertuduhan pertama dan kedua, Shahril didakwa secara sedar membuat dan memulakan penghantaran komunikasi yang jelik sifatnya melalui aplikasi Twitter, menggunakan laman profil “SharilSarif39″ dengan niat untuk menyakitkan hati orang lain, antara 5.28 pagi dan 5.30 pagi pada 12 Mac lepas.

Kedua-dua pautan itu kemudian dibaca di Pejabat Jabatan Siasatan Jenayah Komersial, Bukit Aman, Wangsa Maju, di sini pada 13 Mac lepas, 8.22 malam.

Pertuduhan mengikut Seksyen 233(1)(a) Akta Komunikasi dan Multimedia 1998 dan boleh dihukum di bawah Seksyen 233(3) akta sama yang membawa hukuman denda tidak lebih RM50,000 atau penjara maksimum setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.

Pada 26 April 2019, Sharil dijatuhi hukuman penjara dua bulan oleh Mahkamah Sesyen di sini selepas mengaku bersalah atas kesalahan menghina Yang di-Pertuan Agong melalui aplikasi Facebook.

Tertuduh juga dijatuhi hukuman penjara 10 bulan oleh mahkamah sama pada 6 Julai 2020 kerana kesalahan menghina Yang di-Pertuan Agong dan Raja Permaisuri Agong di laman sosial Instagram.

Pada 24 Sept 2021, Sharil dipenjara setahun dan denda RM20,000 oleh Mahkamah Sesyen di sini atas kesalahan menghina Yang di-Pertuan Agong  menerusi aplikasi Twitter.–AlHijrah Online


BEKAS MENTERI YAKIN KEMAMPUAN NA’IM KEMUDI KEMENTERIAN AGAMA

KUALA LUMPUR: Bekas Menteri di Jabatan Perdana Menteri  (Hal Ehwal Agama) Datuk Idris Ahmad yakin dengan kemampuan Senator Datuk Dr Mohd Na’im Mokhtar yang dilantik Menteri Agama semalam.

Kata Idris, mereka pernah bekerja bersama dan beliau percaya mantan Ketua Hakim Syarie dan Ketua Pengarah Jabatan Kehakiman Syariah Malaysia (JKSM) itu dapat mengemudi amanah yang telah diberikan.

“Saya mengharapkan dan melihat ini adalah peluang untuk beliau meneruskan dan menambah baik lagi segala insiatif yang telah kita laksanakan bersama sebelum ini apatah lagi melibatkan agenda memperkasakan Undang-undang Syariah dan Mahkamah Syariah untuk di martabatkan ke peringkat yang lebih tinggi selepas ini.

“Saya doakan yang terbaik buat beliau dan merakamkan ucapan tahniah atas pelantikan beliau,” katanya dalam catatan di Facebook hari ini.

Idris turut mendoakan Mohd Na’im tabah dan cekal dalam melaksanakan tugasan.

Untuk rekod, Mohd Na’im merupakan Ketua Hakim Syarie pertama diberi kepercayaan menjadi menteri Kabinet.

Beliau semalam mengangkat sumpah sebagai Menteri Agama dan Ahli Dewan Negara. – AlHijrah Online


LELAKI TIKAM BEKAS ISTERI HINGGA MAUT DIREMAN TUJUH HARI

KOTA BHARU: Seorang lelaki direman tujuh hari bermula semalam selepas disyaki menikam bekas isterinya Rokiah Ayub, 42, sehingga maut di sebuah rumah di Taman Desa Darul Naim, Pasir Tumboh di sini semalam.

Ketua Polis Kelantan Datuk Muhamad Zaki Harun berkata lelaki berusia 51 tahun itu direman untuk siasatan mengikut Seksyen 302 Kanun Keseksaan kerana membunuh.

“Lelaki tersebut direman hingga Sabtu ini dan hasil ujian saringan air kencing mendapati suspek negatif dadah,” katanya ketika dihubungi hari ini.

Media sebelum ini melaporkan seorang wanita berusia 42 tahun yang juga ibu tunggal kepada tiga anak berusia antara 14 hingga 24 tahun maut disyaki ditikam bekas suaminya di sebuah rumah sewa di Taman Desa Darul Naim.

Dalam insiden itu, suspek yang juga bekas suami mangsa turut cedera parah selepas dipercayai menikam dirinya sendiri dalam kejadian kira-kira 4 pagi itu.–AlHijrah Online


POLIS NAFI DAKWAAAN LARANGAN KELUAR RUMAH SELEPAS JAM 6 PETANG

KUALA LUMPUR: Polis menafikan dakwaan yang tular di media sosial menerusi sebuah video menyatakan mereka yang keluar rumah selepas jam 6 petang akan ditangkap, kecuali jika mempunyai urusan perubatan atau urusan kecemasan.

Ketua Polis Daerah Sentul, ACP Beh Eng Lai berkata, klip video yang tular menggunakan maklumat latar belakang Facebook ‘Kepong Community’, mendakwa arahan tersebut dikeluarkan Ketua Polis Negara.

“Orang ramai dibenarkan keluar rumah untuk membeli makanan dan keperluan asas pada waktu kedai-kedai beroperasi hingga 8 malam sebagaimana termaktub dalam prosedur operasi standard (SOP) Perintah Kawalan Pergerakan (PKP) bertarikh 1 Jun,” katanya.

Bagaimanapun, kertas siasatan telah dibuka bagi menyiasat kes tersebut.

Dalam masa yang sama, Beng menasihati orang ramai untuk tidak menyebarkan sebarang berita palsu atau fakta yang belum disahkan dengan pihak berkuasa.

Individu yang menyebarkan berita palsu berkenaan COVID-19 yang menyebabkan ketakutan dan kebimbangan orang awam boleh dikenakan tindakan di bawah Seksyen 4(1) Ordinan Darurat (Kuasa-Kuasa Perlu)(No 2) 2021 dan Seksyen 233 Akta Komunikasi dan Multimedia 1998.—AlHijrah Online


MAJLIS AYAH: PROGRAM TADABBUR BERINTERAKSI  DENGAN AL-QURAN

KUALA LUMPUR: Bermula Ramadan ini, satu program khas tadabbur ayat-ayat keluarga berinteraksi dengan Al-Quran “Majlis Ayah: Ayah Pemimpin Masuk Syurga Sekeluarga” akan dibawakan khas kepada umat Islam.

Program khas ini akan disiarkan di Facebook Sinar Harian dan TV AlHijrah serta Facebook Masjid Sultan Salahuddin Abdul Aziz Shah, Shah Alam.

Mulai 1 Ramadan hingga 29 Ramadan 1441H, jam 6 hingga 7 petang, bersiaran dari Masjid Negeri Selangor (Shah Alam), Masjid Salahuddin Abdul Aziz Shah, sesi berinteraksi dengan Al-Quran; Baca, Faham dan Amal khusus buat para lelaki, terutamanya para Ayah akan disiarkan secara langsung melalui FB Live platform terbabit.

Antara pengisian menarik Majlis Ayah ini ialah sesi pertama yang dimulakan dari membina perancangan bersama para Ayah; Baca dan Tadabbur Ayat-ayat Al-Quran bersama Qari Pilihan dan Pentadabbur; Dengarkan Pesan Ayah, Pesan Pakar dan Pesan Ulamak buat para Ayah; Panduan serta Solusi dari Al-Quran untuk pelbagai cabaran yang dihadapi; 14 komunikasi antara Ayah dan anak di dalam Al-Quran dari 17 komunikasi ibubapa dan anak. Kita hayati mesejnya buat para Ayah; dan Call to Action buat para Ayah dan Doa bersama.

“Semoga negara ini terbina dengan  para Ayah dengan mindset Al-Quran, memimpin keluarga, isteri dan anak-anak Masuk Syurga Sekeluarga,” kata kenyataan program Majlis Ayah melalui whatsapp di sini hari ini. – AlHijrah Online


MAJLIS PERKAHWINAN JANGAN LEBIH LIMA JAM

Kuala Lumpur: Lagi kelonggaran diberikan kerajaan ketika Perintah Kawalan Pergerakan Pemulihan (PKPP) hari ini. Terbaharu, aktiviti keramaian termasuk majlis perkahwinan dan pertunangan dibenar untuk dilangsungkan bermula 1 Julai.

Bagaimana pun, jelas Menteri Kanan (Keselamatan), Datuk Seri Ismail Sabri Yaakob, ia masih tertakluk kepada syarat-syarat tertentu, antaranya kehadiran tetamu tidak boleh melebihi 250 orang, manakala tempoh majlis pula tidak boleh melebihi lima jam.

“Majlis sosial yang dibenarkan merangkumi kenduri, majlis perkahwinan dan pertunangan, majlis-majlis berkaitan agama seperti majlis tahlil, aqiqah, doa selamat dan majlis-majlis sambutan sosial seperti sambutan ulang tahun”.

Kata Datuk Seri Ismail Sabri lagi, kehadiran maksimum 250 orang pada satu-satu masa itu bagaimana pun tertakluk kepada saiz lokasi majlis. Hidangan secara buffet juga tidak dibenarkan kecuali menggunakan khidmat peramusaji.

Manakala itu, pintu keluar dan masuk bagi sesuatu acara perlu diasingkan bagi mengelak kesesakan tetamu, dan penganjur perlu menyediakan kaunter saringan kesihatan di pintu masuk untuk pemeriksaan suhu badan tetamu. Pemakaian pelitup muka serta rekod kehadiran melalui aplikasi MySejahtera atau secara manual diperlukan di majlis-majlis berkenaan. — AlHijrah Online / Ardi Herman Mohd Mardzi


JAWI, MAIWP TERUS SANTUNI GOLONGAN TERKESAN MELALUI DAPUR IT’AM 5.0

KUALA LUMPUR: Program Dapur It’am 5.0 di bawah Jabatan Agama Islam Wilayah Persekutuan (JAWI) dan Majlis Agama Islam Wilayah Persekutuan (MAIWP) diteruskan hari ini dengan edaran 300 pek makanan tengah hari percuma kepada golongan yang memerlukan di Surau Al-Falah Projek Perumahan Rakyat (PPR) Ampang Hilir, Kuala Lumpur.

Selain makanan siap masak, turut diedarkan hari ini 300 pek barangan mentah ayam dan udang.

Edaran Dapur It’am di surau tersebut hari ini turut dihadiri Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri dan Pengarah JAWI, Datuk Mohd Ajib Ismail.

Dapur It’am 5.0 adalah program berkonsepkan soup kitchen yang berpusat di masjid dan surau di Wilayah Persekutuan bagi menyediakan edaran pek makanan bermasak secara percuma kepada golongan sasaran yang memerlukan dengan menyasarkan sifar lapar dalam tempoh pandemik COVID-19.

Selain edaran makanan percuma Dapur It’am, JAWI Food Bank turut menyerahkan sumbangan 100 pek beras 5 kilogram untuk ditempat di Gerobok Rezeki Surau berkenaan supaya dapat diagihkan kepada golongan yang memerlukan sekitar kariah tersebut.

Menurut JAWI, sehingga kini, lebih 71 buah masjid dan surau di Wilayah-Wilayah Persekutuan menyediakan bantuan barangan keperluan asas kepada golongan yang terjejas melalui program Gerobok Rezeki. — AlHijrah Online


LELAKI GUNTING JALUR GEMILANG DITAHAN POLIS

KUALA LUMPUR: Polis hari ini menahan seorang lelaki tempatan disyaki menggunting Jalur Gemilang berdekatan sebuah premis di Jalan Ampang semalam.

Ketua Polis Daerah Dang Wangi ACP Noor Dellhan Yahaya berkata penahanan lelaki berusia 41 tahun itu susulan pihaknya menerima satu laporan polis berkenaan kejadian suspek dipercayai merosakkan Jalur Gemilang sepertimana dalam klip video yang tular di laman media sosial tiktok @iekakartka_.

Beliau berkata siasatan awal dijalankan mendapati kejadian tersebut berlaku berdekatan bangunan Pusat Pelancongan Malaysia (MATIC), Jalan Ampang, lebih kurang 12.37 tengah hari, semalam.

“Individu yang terlibat ditahan kira-kira 12.30 tengah hari bagi membantu siasatan di bawah Seksyen 427 Kanun Keseksaan dan individu tersebut akan direman esok bagi siasatan lanjut,” katanya dalam kenyataan hari ini.

Beliau menasihati orang ramai agar menyalurkan maklumat serta merta ke atas sebarang kegiatan menyalahi undang-undang dengan menghubungi MERS 999 atau Ibu Pejabat Polis Daerah Dang Wangi di talian 03-26002222 atau Hotline Polis Kuala Lumpur di talian 03-21159999 atau mana-mana balai polis yang berhampiran.

Terdahulu, tular satu video berdurasi 37 saat dalam aplikasi Tik Tok memaparkan seorang lelaki berbaju merah dan bertopi biru menggunting beberapa Jalur Gemilang yang dipasang di laluan pejalan kaki dipercayai di hadapan MATIC di Jalan Ampang di sini.

Menurut pemilik akaun Tik Tok berkenaan, dia telah menegur perbuatan lelaki itu tetapi tidak diendahkan selain khuatir akan keselamatan diri ekoran pelaku memegang gunting. –AlHijrah Online